00:00 / 29.07.2009 | eski savollar | 1414\nУстоз сизга бир иккта саволарим бор эди саволимга жавоб топип уқисамда лекин қониқарли жавоб ололмадим шуниг учун сизга мурожат қилишга руҳсат берсангиз Оллоҳ ҳаммамизни Иймонимизга иймон қушсин сиздек устозлар борлигига Оллоҳ ажру савоблар берсин 1. Устоз Бомдод намозини уқишдан олдин Азон айтилади шунда қулларни кутарганда ҳолда қиблага қараб айтиладими ёки кузларни жой номозга қаратса ҳам булаверадими.2 Саждаю Шафқ деган нарсани яҳшилаб тушинтирип берсангиз ва қандай қилинишини айтсангиз. Устоз Бомдод намозини қазо қилип уқийман сабаби уҳлаб қолаяпман шу нарсага бир маслаҳат берсангиз қазо қилмаслик учун сизга каттакон раҳмат биз Мусилмонлар ҳақига дуво қилип туринг Омин!\n1.\tАзонни фақат Бомдод намозига эмас. Ҳамма намозларга айтилади. Азонни қиблага қараб айтилади.2.\t“Саждаи шафқ” деган гап йўқ. Ўта эҳтиборсиз бўлганингиз учун шу ўта оддий нарсани ҳам билмайсиз. “Саждаи саҳв”ни тамоман бузиб ёзгансиз. Бу саҳийфада савол ёзишдан олдин “сажда” сўзини ёзиб излаб кўрганингизда жавоб чиқар эди. сиз шуни ҳам қилгингиз келмайди. Шунинг учун оддий нарсаларни ҳам билмайсиз.Бу масала намоз ҳақидаги китобларда тайёр турибди. Аммо ўқимайсиз.САЖДАИ САҲВАгар намозхон рукнни олдинга ёки орқага сурса ёхуд такрор қилса ё вожибни ўзгартирса ёки унутиб тарк қилса, бир саломдан кейин икки сажда, ташаҳҳуд ва салом вожиб бўлади. Мисоли қироатдан олдин рукуъ қилиш, учинчи ракъатга туришни ташаҳҳуддан зиёда орқага суриш, махфий нарсани ошкора қилиш, қаъдаи улаани тарк қилишлардир. Буларнинг ҳаммаси тарки вожибга киради.Муқтадийнинг унутиши сабабли саждаси саҳв вожиб бўлмайди, балки имомининг унутиши ва сажда қилиш ила бўлади. Кейин келиб қўшилган имоми билан саждаи саҳв қилади ва кейин ўзи қолганини қазо қилади. Агар имом ўтирмай туриб кетса, ўтиришга яқин ҳолдан қайтиб ўтиради ва ташаҳҳудни ўқиса, унутган бўлмайди. Ўтиришга яқин бўлмаган ҳолда бўлса, туради ва саждаи саҳв қилади. Агар намозхон қаъдаи охирга ўтирмай туриб кетса, модомки сажда қилмаган бўлса, қайтиб ўтиради ва саждаи саҳв қилади. Агар сажда қилган бўлса, фарзи нафлга айланади ва агар истаса олтинчи ракъатни қўшади. Агар намозхон қаъдаи охирга ўтиргандан кейин унутиб туриб кетса, модомики сажда қилмаган бўлса, қайтиб ўтириб салом беради. Агар сажда қилган бўлса, фарзи тамом бўлади ва олтинчи ракъатни қўшади ҳамда саждаи саҳв қилади. Икки ракъат нафл бўлади. Улар Пешиннинг суннати ўрнига ўтмайди. Ким унга ўша икки ракъатда иқтидо қилса, иккисини ўқийди. Муқтадий иккисини бузса, қазо қилади.Гар саждаи саҳвни қилган бўлса, улардан кейин қўшимча ўқимайди. Мабодо қўшиб қўйса, намози бўлаверади.Бировга саждаи саҳв лозим бўла туриб сажда қилса, намозда турган бўлади. Сажда қилмаса, намозда бўлмайди. Биринчи бор қанча ўқигани ҳақида шакка тушган одам намозни янгитдан ўқийди. Агар шакки кўпайган бўлса, гумонининг ғолиб тарафини олади. Агар ғолиб бўлмаса, озини олади. Лекин намозининг охири деб ўйлаган жойида ўтиради.«Саҳв» сўзи луғатда «унутиш» маъносидадир. Намозда маълум бир амалларни унутилса, ундан ҳосил бўлган нуқсонни саҳв саждаси қилиш ила тўғрилаб олиш имкони бор. Бу ҳам Ислом дини, енгиллик дини эканлиги, Аллоҳ таоло мусулмонларга меҳрибон эканлигининг ёрқин далилидир. Намозда хато қилган одам уни яна қайтариб ўқимасдан ёки бошқа бирор жавобгарликка қолмасдан, икки марта ортиқча сажда қилиб қўйиш билан ҳамма иш тўғри бўлиб кетаверади.Энди, саждаи саҳв ҳақидаги «Мухтасари Виқоя»да келтирилган матнни шарҳлашга ўтайлик.Агар намозхон рукнни олдинга ёки орқага сурса ёхуд такрор қилса ё вожибни ўзгартирса ёки унутиб тарк қилса, бир саломдан кейин икки сажда, ташаҳҳуд ва салом вожиб бўлади. Саждаи саҳвнинг вожиблигига далил;Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Бирортангиз туриб намоз ўқий бошласа, албатта, шайтон келиб уни адаштира бошлайди, ҳаттоки, у қанча намоз ўқиганини билмай қолади. Бирингиз қачон шундоқ ҳолни топса, ўтирган ҳолида икки марта сажда қилсин», дедилар». Бешовлари ривоят қилган. Саждаи саҳвнинг саломдан кейин бўлишига далил;Абдуллоҳ розияллоҳу анҳудан ривоят қилинади: «Расулуллоҳ соллаллоҳу алайҳи васаллам Пешинни беш ракъат ўқидилир. Бас, у зотга: «Намозда зиёда бўлдими?» дейилди. «Нима учун?» дедилар. «Беш ракъат ўқидингиз», деди. У зот салом берганларидан кейин икки саҳв саждасини қилдилар».Бешовлари ривоят қилишган.Мисоли қироатдан олдин рукуъ қилиш, учинчи ракъатга туришни ташаҳҳуддан зиёда орқага суриш, махфий нарсани ошкора қилиш, қаъдаи улаани тарк қилишлардир. Буларнинг ҳаммаси тарки вожибга киради.Бу жумлада саждаи саҳвнинг бир неча сабабларига мисоллар келмоқда.Қироатдан олдин рукуъ қилиш рукнни олдинга суришдир. Бу ҳолда саждаи саҳв қилиш вожиб бўлади.Учинчи ракъатга туришни ташаҳҳуддан зиёда орқага суриш рукнни орқага суришдир.Агар биринчи қаъдада ташаҳҳудни такрор ўқиса ёки Аллоҳумма солли ала Муҳаммадгача ўқиворса учинчи ракъатга туришни кечга сургани учун саждаи саҳв қилиш вожиб бўлади.Махфий нарсани ошкора қилиш вожибни ўзгартишга мисолдир.Умуман, жаҳрий ёки сиррий қироат қилиш қоидасига хилоф қилиб пешин ва аср намозларида овоз чиқариб, бошқа намозларда овоз чиқармай қироат қилиш имом учун саждаи саҳвни вожиб қилади.Қаъдаи улаани тарк қилиш вожибни тарк қилишдир. Умуман, намозда ҳар бир вожиб амални тарк қилиш саждаи саҳвни вожиб қилади.Муқтадийнинг унутиши сабабли саждаи саҳв вожиб бўлмайди, балки имомининг унутиши ва сажда қилиши ила бўлади. Агар муқтадий ўзи сажда қилса, имомига хилоф қилган бўлади. Шунинг учун, муқтадий имомга иқтидо қилиб туриб саждаи саҳв қилишга лойиқ хато қилса ҳам саждаи саҳв вожиб бўлмайди. Аммо имом бир нарсани унутса, хатога йўл қўймаган муқтадийга ҳам саждаи саҳв вожиб бўлади. Бунинг учун, унутган имом саждаи саҳвни қилиши шарт. Агар унутиб қўйиб кейин саждаи саҳвни қилмаса муқтадий ўзича саждаи саҳв қила олмайди. Кейин қўшилган имоми билан саждаи саҳв қилади ва кейин ўзи қолганини қазо қилади. Намоз бошлангандан кейин келиб қўшилган одамни масбуқ дейилади. Ўша масбуқ келиб қўшилгандан олдин ёки кейин имом саҳв қилган бўлса ва саждаи саҳв қилса масбуқ ҳам у билан қўшилиб қилаверади. Имом саждаи саҳвни ҳам қилиб намозни тугатганидан кейин масбуқ туриб қолганини ўқиб олади.Имом Аҳмад Муоз ибн Жабал розияллоҳу анҳудан қуйидагиларни ривоят қилади:«Улар намозга келганларида Набий саллоллоҳу алайҳи васаллам намознинг баъзисини ўқиб бўлган бўлсалар, бир киши бошқасидан ишора билан бир ракъат ўтдими, икки ракъатми деб сўрарди. Кейин ўша ўтганини ўқиб олиб қавмнинг намозига қўшилар эди. Бир куни Муоз келди ва у зотни қайси ҳолда топсам ўша ҳолга қўшиламан, кейин ета олмаганимни қўшаман деди. У келганда Расулуллоҳ саллоллоҳу алайҳи васаллам намознинг баъзисини ўқиб бўлган эдилар. Бас, у зот билан собит бўлди. Расулуллоҳ саллоллоҳу алайҳи васаллам намозни тугатганларидан кейин туриб қолганини ўқиди. Шунда Расулуллоҳ саллоллоҳу алайҳи васаллам «Батаҳқиқ, Муоз сизга бир суннат қилди. Бас, сиз ҳам шундоқ қилинг», дедилар.Агар масбуқ имом билан саждаи саҳвни қилмаган бўлса, намозининг охирида ўзи саждаи саҳв қилади. Агар имом ўтирмай туриб кетса, ўтиришга яқин ҳолдан қайтиб ўтиради ва ташаҳҳудни ўқиса, унутган бўлмайди. Имом қаъдаи улаада ўтирмай туриб кетди. Тураётганда эсига келиб қолди ёки қавм такбир айтиб унга эслатди. Шунда у ўзининг ҳолига қарайди. Агар ҳоли ўтиршга яқин бўлса, қайтиб ўтиради ва ташаҳҳудни ўқиб намозини давом эттиради. Бу ҳолда у унутган бўлмайди ва саждаи саҳв қилмайди. Имом Таҳовий қилган ривоятда Набий саллоллоҳу алайҳи васаллам:«Бирингиз ғоз тик турган бўлса, намозни ўқийверсин ва саждаи саҳв қилсин. Агар ғоз тик турмаган бўлса, ўтирсин ва унга саждаи саҳв йўқдир», деганлар.Ўтиришга яқин бўлмаган ҳолда бўлса, туради ва саждаси саҳв қилади. Чунки у маънан ҳам, жисман ҳам тик туриб бўлган бўлади. Энди қайтиб ўтириши мумкин эмас. Агар ғоз тик турган одам қайтиб ўтирса, намози бузилади. Чунки у фарз бўлган қиём амалидан, фарз бўлмаган қаъдаи улаага қайтган бўлади.Зиёд ибн Илоқа розияллоҳу анҳудан ривоят: «Муғийра бизга намозга ўтди. Икки ракъат ўқигандан кейин, ўтирмай туриб кетди. Бас, орқасида турганлар тасбиҳ айтдилар. У эса уларга, туринглар, деб ишора қилди. Намоздан фориғ бўлганида, салом берди ва икки саҳв саждасини қилди ва: «Расулуллоҳ соллаллоҳу алайҳи васаллам шундоқ қилганлар», деди». Термизий ва Абу Довуд ривоят қилган.Ғоз тик туриб қолган одам намозини давом этдиради ва тарки вожиб қилгани учун саждаи саҳв қилади. Имом Абу Довуд ривоят қилган ҳадисда Расулуллоҳ саллоллоҳу алайҳи васаллам:«Қачон имом икки ракъатдан кейин турганда ғоз туришидан олдин эслаб қолса ўтиради. Агар ғоз туриб қолса ўтирмайди ва икки марта саждаи саҳв қилади», деганлар. Абдуллоҳ ибн Буҳайна розияллоҳу анҳудан ривоят: «Расулуллоҳ соллаллоҳу алайҳи васаллам Пешинни ўқиётиб икки ракъатни ўқигандан кейин ўтирмай туриб кетдилар. Намозни тамомлаганларида икки марта сажда қилдилар. Ундан кейин салом бердилар. У икки саждани у зот билан одамлар ҳам қилдилар. Бу унутган ўтириш ўрнига эди». Бешовлари ривоят қилган.Агар намозхон қаъдаи охирга ўтирмай туриб кетса, модомки сажда қилмаган бўлса, қайтиб ўтиради ва саждаи саҳв қилади. Чунки у фарз амал бўлган қаъдаи охирни кечга сурди.Агар сажда қилган бўлса, фарзи нафлга айланади ва аргар истаса олтинчи ракъатни қўшади. Бешинчи ракъатнинг саждасини қилиши билан фарз намози нафлга айланади. Беш ракъатли намоз бўлмагани учун олтинчи ракъатни ҳам ўқиб қўйса, олти ракъатли нафл ўқиган бўлади.Агар намозхон қаъдаи охирга ўтиргандан кейин унутиб туриб кетса, модомики сажда қилмаган бўлса, қайтиб ўтириб салом беради. Чунки тик турган ҳолда салом бериб бўлмайди.Агар сажда қилган бўлса, фарзи тамом бўлади ва олтинчи ракъатни қўшади ҳамда саждаи саҳв қилади. Чунки унинг учун намозидан салом беришдан бошқа нарса қолмаган эди. Саждаи саҳвни қилиши нафлни одатдагидек бошламагани учун бўлади. Ўша ортиқча намоз унинг учунИкки ракъат нафл бўлади. Улар Пешиннинг суннати ўрнига ўтмайди. Яъни, ўша икки ракъат ортиқча намоз Пешиннинг фарзидан кейинги икки ракъат суннати ўрнига ўтмайди. Уларни алоҳида ўқийди.Ким унга ўша икки ракъатда иқтидо қилса, иккисини ўқийди. Ким имомга ўша икки зиёда ракъатда иқтидо қилса фақат уларнигина ўқийди. Аввал ўтган ракъатларни ўқиб тўлғазмайди.Муқтадий иккисини бузса, қазо қилади.Мазкур зиёда икки ракъатни муқтадий бузса, уларнинг қазосини ўқийди. Гар саждаи саҳвни қилган бўлса, улардан кейин қўшимча ўқимайди. Мазкур зиёда икки ракъат нафлнинг охирида саждаи саҳв қилган бўлса, уларга яна қўшимча ракъатларни қўша олмайди. Мабодо қўшиб қўйса, намози бўлаверади.Яна қайтадан саждаи саҳв қилади.Бировга саждаи саҳв лозим бўла туриб сажда қилса, намозда турган бўлади. Шунинг учун, унга иқтидо қилса бўлади.Сажда қилмаса, намозда бўлмайди. Чунки у салом бериши билан намоздан чиқади. Шунинг учун, унга иқтидо қилиб бўлмайди.Биринчи бор қанча ўқигани ҳақида шакка тушган одам намозни янгитдан ўқийди. Намозда неча ракъат ўқиганини билмай шак қилиб қолди. Учми, тўртми билмайди. Агар бу унинг умридаги биринчи унутиши бўлса, намозни янгитдан бошлайди. Агар шакки кўпайган бўлса, гумонининг ғолиб тарафини олади. Агар унутиши кўп бўлса, ғолиб гумонга бино қилади. Агар ғолиб гумони бўлмаса, озини олади. Абу Саъид ал-Худрий розияллоҳу анҳудан ривоят: «Пайғамбар соллаллоҳу алайҳи васаллам: «Қачон бирингиз намозда шакка тушиб қолса, бас, қанча ўқиганини билмай қолса, уч ракъатми, тўрт ракъатми? Бас, шакни ташласин ва ўзи қаттиқ ишонган томонига бино қилиб ўқисин. Сўнгра салом беришидан олдин икки марта сажда қилсин. Агар беш ракъат қилган бўлса, ўша икки сажда унинг намозини жуфтга айлантиради. Агар тўрт ракъатни тамом қилиш учун ўқиган бўлса, у икки сажда шайтоннинг бурнини ерга ишқаган бўлади», дедилар». Муслим, Абу Довуд ва Аҳмад ривоят қилган.Агар ғолиб бўлмаса, озини олади. Абдурраҳмон ибн Авф розияллоҳу анҳудан ривоят қилинади: «Пайғамбар соллаллоҳу алайҳи васаллам: «Қачон бирингиз намозида унутиб қолиб бир ракъат ўқидими, икки ракъат ўқидими била олмай қолса, бир ракъат ўқидим, деб олсин. Агар икки ракъат ўқидими, уч ракъат ўқидими била олмай қолса, икки ракъат ўқидим, деб олсин. Агар уч ракъат ўқидими, тўрт ракъат ўқидими била олмай қолса, уч ракъат ўқидим, деб олсин ва салом беришидан олдин иккита саҳв саждаси қилсин», дедилар. Аҳмад ва Термизий ривоят қилган.Лекин намозининг охири деб ўйлаган жойида ўтиради.Агар ўтирмаса қаъдаи орхирни тарк қилгани учун намози ботил бўлади.Саждаи саҳв ҳақидаги барча далил ва ҳужжатларни атрофлича ўрганиб чиққан ҳанафий уламолар бу масалани намозхонларга осонлаштириш учун ҳаракат қилиб қуйидаги хулосавий ҳукмларни ўз китобларида ёзиб қолдирганлар.«Лозим бўлганда саждаи саҳв қилмоқ вожибдир. Лозим бўлганда саждаи саҳвни қилмаган намозхон гуноҳкор бўлади. Аммо намози ботил бўлмайди. Саждаи саҳв имомга ҳам, ёлғиз намозхонга ҳам вожиб бўлади. Аммо муқтадий ўз намозида саҳвга йўл қўйса, унга саждаи саҳв вожиб бўлмайди. Чунки у ўзича саждаи саҳв қилса имомига хилоф қилган бўлади.Агар имом саҳвга йўл қўйса, муқтадий ҳам иқтидони қачон бошлаганидан қатъий назар, унга қўшилиб саждаи саҳв қилади. Агар имом саждаи саҳвни қилмаса, у муқтадийдан соқит бўлади. Саждаи саҳвнинг вожиблиги вақтнинг намоз учун солиҳ бўлишига боғлиқдир. Агар Бомдод намозининг саломини бергандан сўнг қуёш чиқиб қолса, Аср намозидан сўнг ботиб қолса, саждаи саҳв қилинмайди. Агар саждаи саҳв қилишдан олдин намозни улаб кетишга монеъ бўладиган амал қилса; гапирса, кулса, қасддан таҳоратини кетказса, масжиддан чиқса, юзини қибладан ўгирса саждаи саҳв соқит бўлади.Баъзи уламолар, жамоати катта бўлгани ва одамларни мушавваш қилмаслик учун жума ва ийд намозларида саждаи саҳвни тарк қилмоқ маъқулдир, деганлар.Саждаи саҳвга сабаб бўладиган нарсалар;Бир нарсани қасддан ёки унутиб тарк қилса ёки бир нарсани эсдан чиқиб зиёда қилса ёхуд бир нарсанинг жойини унутиб ўзгартса саждаи саҳв қилади. Булар эса қуйидаги ҳолатларда бўлади;1. Қасддан қилинган хатода уч нарсада саҳв саждаси қилади; биринчи қаъдани тарк қилганда, биринчи ракъат саждасидан бирортасини намознинг охирига қолдирганда ва қасддан тафаккур қилиб туриб бир рукн миқдорича вақтни ўтказиб юборганда.2. Намознинг вожибларидан бирини унутиб тарк қилганда, олдин ёки кейин қилиб қўйганда ва зиёда ёки нуқсон қилиб қўйганда саҳв саждаси қилади. У ўн бир жойда вожибдир.Биринчиси; фарзнинг биринчи икки ракъатида Фотиҳани ёки унинг кўп қисмини қироатини тарк қилиш.Иккинчиси; фарзнинг биринчи икки ракъатида Фотиҳадан сўнг сура ўқишни ёки уч қисқа, бир узун оят ўқишни тарк қилиш.Учинчиси; жаҳрий ёки сиррий қироат қилиш қоидасига хилоф қилиш; Пешин ва Аср намозларида овоз чиқариб, бошқа намозларда овоз чиқармай қироат қилиш. Албатта, имом учун.Тўртинчиси; уч ёки тўрт ракъатли намозда биринчи қаъдани қилмаслик.Бешинчиси: охирги қаъдада ташаҳҳудни тарк қилиш.Олтинчиси; бир ракъатда такрорланадиган амалда тартибга риоя қилмаслик. Бунда саждани бир марта қилиб иккинчисини унутиш ҳақида сўз кетмоқда. Ўшани намоз охирида қилиб, кейин саҳв саждаси қилинади.Еттинчиси; рукуъ ва сужуддаги вожиб хотиржамликни унутиб тарк қилиш. Баъзи уламолар наздида.Саккизинчи; фарзда қироат жойини ўзгартириш. Зам сурани олдин, Фотиҳани кейин, тўрт ракъатли намознинг охирги икки ракъатида Фотиҳадан бошқа сура ўқиш ёки иккинчи ва учинчисида ўқиш каби.Тўққизинчиси; Витрнинг қунут дуосини тарк қилиш. Ким дои қунутни ўқимай рукуъга кетган бўлса, саҳв саждаси қилади.Ўнинчиси; қунутнинг такбирини тарк қилиш.Ўн биринчиси; икки ийд намозининг барча такбирларини ёки баъзи такбирларини ёхуд иккинчи ракъат рукуъи такбирини тарк қилган киши саждаи саҳв қилади. 3.\tНамознинг жинсидан бўлмаган ва намоздан бўлмаган амални зиёда қилса, саждаи саҳв қилади. Мисол учун икки марта рукуъ қилса.3. Бомдодга вақтида туриш учун Аллоҳдан қўрқиш, фарз амалнинг аҳамиятини ҳис этиш, охират азобидан қўрқиш, жаннатга киришга қаттиқ қизиқиш керак. Эрта ётиш, бошқа барча чораларни кўриш ва қўнғироқли соатни ишлатиш, энг муҳими каллани ишлатиш керак.


«Nokia» ноодатий револвер-камерага эга смартфонни тақдим қилади\n«Nokia» ноодатий револвер-камерага эга смартфонни тақдим...\n21.02.2018 15:14 0 307\n«Nokia 8 Pro» смартфони бешта объективга эга ва «айланувчан зум» технологияли ноодатий револвер-камерага эга бўлади.\n«HMD Global» компанияси жаҳон бозорида ўзининг камераси билан ажралиб турадиган «Nokia 8 Pro» қурилмаси устида иш олиб бормоқда. Янги смартфон жорий йилнинг август-сентябр ойларида сотувга чиқади, деб хабар берди «NV.ua».\nМазкур смартфон «Zeiss» компанияси томонидан ишлаб чиқиладиган бешта объективга эга ва «айланувчан зум» технологияли ноодатий револвер-камерага эга бўлади. Шунингдек, бармоқ изи сканери асосий камера остидан жой олади, дисплейининг ўлчами 18:9 га тенг бўлиб, орқа панели мустаҳкам ойнадан ишланади.\nҚурилма «Lumia 1020» смартфонидаги каби қавариқ айлана ичида жойлашган камерали корпусга эга бўлади. Қавариқда еттита тешик бўлиб, улардан бештаси ўзига хос айлана ҳосил қиладиган камера модуллари учун бўлса, иккитаси чироқ учун.\nМанбанинг таъкидлашича, «Nokia 8 Pro» бунга қадар «Nokia 10» номи билан кўплаб миш-мишларга сабаб бўлган смартфондир.\nNokia 8 Pro Zeiss револвер-камера


Дунёдаги ҳар бешта телефондан биттаси сохта экани аниқланди\n18:18 / 29.03.2017\nИқтисодий ҳамкорлик ва тараққиёт ташкилоти янги ҳисоботига кўра, дунёдаги ҳар бешинчи мобил телефонини сохтадир. Шунингдек ўйин қурилмаларининг тўртдан бир қисми ҳам асл бўлмаслиги катта эҳтимолга яқин.\nҲисоботда айтилишича, дунё бўйлаб сотилаётган маҳсулотларнинг тахминан 2,5 фоизи сохтадир. Техник жиҳатдан мураккаб бўлган товарлар: ноутбуклар, смартфонлар ва тегишли аксессуарларнинг юқори қиймати эса уларни фирибгарлар учун янада яхши нишонга айлантиради.\nСохта маҳсулотлар инсон ҳаёти ва соғлиғига зарар келтириши мумкин. Улар шунингдек хавфли моддаларга ҳам эга бўлиб чиқиши мумкин, масалан, қўрғошин ва кадмий (кумушсимон юмшоқ металл). Телефонларнинг сохта қувватлантириш қурилмалари эса ёнғин келиб чиқиши ва электр токи уришига сабаб бўлади.\nЭнг кўп сохталаштириладиган маҳсулотлар орасида аккумуляторлар, қувватлантириш қурилмалари, хотира карталари, магнитли карталар ва мусиқали плеерлар бор. Фирибгарлар ҳаттоки ноутбуклар йиғишга ҳам уста бўлиб кетишган!\nСохта қурилмаларнинг деярли 43 фоизи Америка фирмалари интеллектуал ҳуқуқларини бузса, 25 фоизи – Финляндия, 12 фоизи эса – Япония корхоналарига зарар келтиради. Ҳисоботда қайд этилишича, сохта маҳсулотлар асосан Хитойда ишлаб чиқарилади.


Замондошларимиз билан суҳбат\nЭл-юртга наф келтиришдан каттароқ бахт йўқ\nВилоятимиз меҳнат аҳли, хусусан, қишлоқ хўжалигининг турли тармоқларида фаолият кўрсатаётган соҳа ходимлари Иброҳим Тўқлиевни яхши танишади. Бухоро туманидаги "Ўктам Иброҳим Тўқли" фермер хўжалигини бошқараётган омилкор, тажрибали мутахассис ўзининг самарали меҳнати билан эл фаровонлигини, юртимизнинг иқтисодий қудратини янада оширишга ҳисса қўшмоқда. Эътиборлиси, 2017 йил ҳам унинг фаолиятида салмоқли ютуқларга бой бўлди. Иброҳим ака билан айни шулар тўғрисида суҳбатлашдик.\n— Барча соҳаларда бўлганидек, қишлоқ хўжалигида ҳам муваффақиятнинг биринчи калити касбга меҳр саналади. Бундай жараён фаолия¬тингизда қандай кечган? Даст¬лаб шу ҳақда тўхталсангиз.\n— Дарҳақиқат, киши касб-ҳунар танлашда, авваламбор, ўз қалбига қулоқ тутиши керак. Қишлоқда улғайганим учунми ёки туғма қизиқиш бўлганми, ёшлигимдан айнан аграр соҳага меҳрим тушган. Навқирон чоғларимдаёқ она табиат, дала-қир, ундаги неъматлар мени ошуфта қилган. Шу боис Самарқанд қишлоқ хўжалиги институтининг агрономия факультетига ўқишга кирдим. У ерни битиргач, ўн саккиз йил давомида тумандаги собиқ "Дўстлик" ширкат хўжалигида турли вазифаларда ишладим. Агроном, бош агроном ва ҳоказо... Мана, ўн бир йилдирки, фермер хўжалиги раҳбариман. Ўтган йилларга назар ташларканман, касбим ҳаётим мазмуни бўлиб қолганини, айнан шу касбнинг этагидан тутиб, хато қилмаганимни англайман. Айни пайтда хўжалигимизда 76 гектар ер майдонимиз, 4,5 гектарча боғ ва экинзоримиз, 40 бош қорамолдан иборат фермамиз, техника паркимиз бор. Шунинг баробарида асаларичиликни ҳам йўлга қўйганмиз. Шукрки, булар орқасидан топаётган даромадимиз ҳам ёмон эмас. Ўз навбатида, хўжалигимизда 30 нафар киши доимий иш билан таъминланган. Ҳар гал далаларимизни айланганимда шуларни ўйлаб, беихтиёр ғурурланаман. Чунки киши учун эл-юртга, жамиятга озми-кўпми наф келтиришдан каттароқ бахт бўлмаса керак.\n— Якунланган йилда хўжалигингизда 35 гектарлик пахта майдонидан гектарига 43 цент¬нердан ҳосил олиниб, давлат шартномавий режасида бел¬гиланган 130 тонна ўрнига 150 тонна "оқ олтин" топширишга эришилди. Шунингдек, 93 тонна ғалла етказилиб, бу борадаги шартномавий режа 12 тонна ортиғи билан адо этилди. Мева, сабзавот, полиз маҳсулотлари етиштириш, чорва озуқаси тайёрлаш борасидаги ютуқларингиз ҳам ҳавас қилгудек. Қисқаси, муваффақиятларингиз сири нимада?\n— Аввало, ҳаммаси — Яратганнинг инояти. Қолаверса, давлатимизнинг барча жабҳалар қатори қишлоқ хўжалиги равнақи йўлидаги одилона ва оқилона сиёсати, беқиёс ғамхўрлиги биз учун қўл-қанот бўлмоқда. Яқинда Юрт¬бошимиз томонидан 10 декабр¬нинг Қишлоқ хўжалиги ходимлари куни этиб белгилангани ҳам бежиз эмас. Бизнинг вазифамиз эса бундай юксак эътиборга муносиб жавоб бериш, яратилаётган имкониятлардан унумли фойданишдир. Бевосита фермер хўжалигимизга тўхталсам, даставвал¬ меҳнат жамоамизнинг аҳиллиги, уюшқоқлигини таъкидлашни истардим. Муваффақиятли якунланган ўтган хўжалик йилида "оқ олтин"дан топган умумий даромадимиз 339 миллион сўмни ташкил этди. Бунда гап хўжалик раҳбари ким эканлиги ёки ерга истиқболли "Бухоро-10" нави экилга¬нида эмас. Умумий ютуғимизда барчанинг ҳиссаси катта. Бу ўринда иш юритувчимиз Элёр Холиқов, механизаторларимиз Исмоил Ўринов, Шариф ¬Муҳиддинов, ¬Толиб Муродовлар, сувчиларимиз -Усмон Ҳасанов, Комил Ғойиповлар номларини тилга олишим мумкин.\nДарвоқе, жамоа аъзоларининг хизматларига миннатдорчилик тариқасида якунланган мавсумда хўжалигимиз ҳисобида қолган 95 тонна буғдойнинг ярмини ишчиларимизга тарқатдик.\n— 2017 йилда ҳаётингиздаги энг муҳим воқеа қайси бўлди? Янги йилдаги тилакларингиз.\n— 9 декабрда пойтахтимиз¬даги "Ўзбекистон" халқаро анжуманлар саройида Қишлоқ хўжалиги ходимлари кунига бағишланган тантанали йиғилишда иштирок этдим. Президентимизнинг "Қиш¬лоқ хўжалиги ходимлари куни муносабати билан соҳа ривожига муносиб ҳисса қўшган юрт¬дошларимиздан бир гуруҳини мукофотлаш тўғрисида"ги Фармонига мувофиқ "Меҳнат шуҳрати" ордени билан тақдирландим. Бу воқеа нафақат 2017 йилдаги, балки бутун ҳаётимдаги энг муҳим, унутилмас воқеалардан биридир. Мазкур тарихий анжуман давомида давлатимиз раҳбарининг соҳа вакилларига нисбатан билдирган юксак ишончи ва эътирофи бизга ҳамиша куч-қувват бағишлайди.\nТилагим — янги йилда ҳам дастурхонимиз тўкин бўлсин, бозорларимиздан барака аримасин. Тинч-омон яшайлик. Элимизга хизмат қилишдан чарчамайлик.\n"Бухоронома" мухбири Рустам ИБРАГИМОВ суҳбатлашди


Хатто мактаб ўқувчилари ҳам инсонни кийинишига ва пулига қараб ҳурмат қилади, яъни, кимни пули кўп бўлса, ўша инсон билан дўстлашади…\n— Чирой бойлик бу бахт, деб ўйламайман. Чунки чирой, бойлик бу ҳаммаси ўткинчи нарсалар. Билим ва ҳунар қалбдаги чин туйғулар, яъни, муҳаббат ҳақиқий бахт, — деди 9- синф ўқувчиси Исмоилжон.\n— Бойлик ва чирой бу бахт, тўғри лекин ўткинчи бахтдур. Агарда чин бахтингизни топишни хоҳласангиз, сиз ўз қалбингизни пок сақланг, ўзингиз қандай бўлсангиз сизнинг ёрингиз ҳам шундай бўлади, деди 9 -синф ўқувчиси Исмигул.\nБемеҳр одамлар, хоин ёронлар,\nТўлиб кеттимикан шунча ёмонлар.\nҲурмат қилар улар қараб уст- бошга,\nДавлатинг камайса иш тушса бошга.\nЁрдам қўлин чўзмас айланар тошга,\nАлдамчилик, чақимчилик хоинлик касби.\nСўраб билсанг ўзи шундай пастдир зот насли,\nҲаёт ўзи гўзалмикан шу ками билан?\nЯхшилик қилайлик тоза дилдан,\nЁлғончилик разолат бўлмасин йўлдош,\nСиновларга берайлик бардош.\nБу нарсалар менинг ҳаётимда ҳам бўлиб ўтган. Шунинг учун ҳам иложи борича чирой ва бойликлар сизнинг кўзингизни кўр қилишига йўл қўйманглар. Бу нарсалар ўткинчидир…\n9 “Б” синф ўқувчиси\nTags: №5, Ш.Раҳимова


Икки фарзандини ўз уйига киритмаган отага нисбатан жиноят иши қўзғатилди\nФуқаролик ишлари бўйича Шайхонтоҳур туманлараро судининг 2018 йил 26 январдаги ҳал қилув қарорига асосан, даъвогар фуқаро Д.Д. икки нафар вояга етмаган фарзанди билан жавобгар фуқаро А.Д.нинг яшаш манзилига киритиш юзасидан 2018 йилнинг 15 февраль кунги ижро варақаси мавжуд, деб маълум қилди республика МИБ матбуот хизмати Kun.uz’га.\nАйтилишича, жавобгар А.Д. ижро ҳужжатини ўзига берилган ва белгиланган муддатда ихтиёрий равишда, узрсиз сабабларга кўра ижро этмаганлиги учун 2018 йилнинг июнь ойида Ўзбекистон МЖтКнинг 198/1-моддаси билан маъмурий жавобгарликка тортилган.\nБироқ у бундан хулоса чиқармасдан, ижро ҳужжати талабини бажаришдан бўйин товлаб, собиқ турмуш ўртоғи Д.Д. ва 2 нафар вояга етмаган фарзандининг уйга киритилишига тўсқинлик қилиб келган.\n“Жорий йилнинг апрель ойида мазкур ҳолат юзасидан жавобгар А.Д.га нисбатан Ўзбекистон Жиноят Кодексининг 232-моддаси 1-қисми билан жиноят иши қўзғатилиб, суриштирув ҳаракатлари олиб борилмоқда”, дейилади МИБ хабарида.


"Манчестер Сити" айни дамда АПЛнинг сўнгги 38-тури доирасида сафарда "Брайтон"га қарши баҳс олиб бормоқда. Биринчи бўлимдан сўнг ҳисоб 1:2 “шаҳарликлар фойдасига.\n“Сити”нинг ўйиндаги биринчи голи Давид Сильванинг Серхио Агуэрога амалга оширган узатмасидан сўнг киритилди. Эътиборлиси, бу аргентиналик футболчининг жорий мавсум премьер-лига доирасида испаниялик жамоадошининг пасидан сўнг киритган 18-гол бўлди.\nOpta Joe нашри тарқатган хабарга кўра Сильва-Агуэро жуфтлиги сермахсуллик борасида АПЛ тарихида фақатгина Андертон-Шерингем (20), Макманаман-Фаулер (20) ва Лэмпард-Дрогба (24) жуфтликларидан кейинги натижани қайд этди.\nЭслатиб ўтамиз, агар “Манчестер Сити” бугунги баҳсда ғалаба қозонса, қаторасига иккинчи мавсум чемпионликни қўлга киритади.


ИнтерФУТБОЛ :: Сайдулло Раҳматов: «Танқидни тўғри қабул қиламан»\nСайдулло Раҳматов: «Танқидни тўғри қабул қиламан»\nСўнгги йилларда Қаршининг «Насаф» клуби етакчи футболчиларни тарбиялаб, уни бошқа клубларга қўйиб юбориш бўйича бошқа жамоалардан ажралиб турибди. Дейлик, ҳар мавсум «аждарлар» сафини қайсидир маҳоратли ўйинчи тарк этади. Айниқса, ўтган мавсум «Насаф» учун бу борада анча оғриқли кечди: Драган Черан, Жасур Ҳасанов, Баҳром Абдураҳимов, Дилшод Раҳматуллаев, Шерзод Аъзамов каби тажрибали футболчилар бошқа клублардан қўним топишди. Жорий йилги чемпионат бошида эса яна бир иқтидорли ярим ҳимоячи Одил Ҳамробеков ҳам «Пахтакор»га ўтди. Бир неча йиллар давомида Қарши жамоаси чап қанот ҳимоясида ўзини кўрсатган Сайдулло Раҳматов эса Миржалол Қосимов бошчилигида янгидан шаклланган АГМК клуби сафини тўлдирди. Албатта, бу ҳолат олмалиқликлар фойдасига ишлаганига шубҳа йўқ, зеро Раҳматовнинг салоҳияти ҳар қандай жамоани кучайтиришга етади. Coca Cola Суперлига 3-туридан ўрин олган АГМК - «Қўқон-1912» учрашуви арафасида Сайдулло Раҳматов билан интервью уюштириб, ўзимизни қизиқтирган саволларга жавоб олдик.\n- Сайдулло, АГМК жамоасидаги ички муҳит қай даражада?\n- Шубҳасиз, барчаси юқори даражада. Футболчилар аҳил ва иноқ, муносабатлар аъло, ҳамма бир-бирини ҳурмат қилади. Ғалаба қозона олмаётганимизнинг эса ўзига хос бошқа сабаблари бор. Биласиз, мавсум бошида АГМК бош мураббийлигига тажрибали ва маҳоратли Миржалол Қўшоқович тайинланди. Бу, албатта, бир томондан хурсанд қилди. Лекин қўл остидаги янги ўйинчиларни ўрганиш, улар миясига ўз ғояларини сингдириш маълум вақтни талаб этади. Қолаверса, футболчилар ҳам янги шериклар билан майдонда ўзаро тил топишиб кетиши осон бўлмайди. Аста-секин вазият изга тушишига ишончим комил. Кўрасиз, кейинги турларда мазмунли ўйин намойиш этиб, мухлисларимизни хурсанд қиламиз. Ҳозир бу борада барча бирдек ишламоқда.\n- 2-тур доирасидаги «Қизилқум»га қарши баҳсга тайёргарлик қандай бўлганди? Рақибнинг кучли ва кучсиз томонларини ўрганганмидинглар?\n- Албатта, ҳар бир жамоа ўйин арафасида рақибининг турли жиҳатларини ўрганишга интилади. Табиийки, биз ҳам шундай қилдик ва навоийликларнинг кучли ва кучсиз томонларини билардик. Тезкор голдан сўнг ўзимизни йўқотиб қўймадик, охиригача курашдик. Ҳаттоки, ҳисобни қисқартиришга ҳам эришдик. Иккинчи бўлимда ҳам кўплаб ҳужумлар ташкил қилган бўлсакда, омад бизга эмас, мезбонларга кулиб боқди.\n- Ўйинга тайёргарлик кўриш жараёнида рақиб жамоа таркибидаги легионерларга ҳам алоҳида эътибор қаратилдими?\n- Ҳа, албатта. «Қизилқум»нинг хорижлик футболчилари ҳақида етарлича маълумотга эга эдик. Айниқса, Элгужа Григалашвилидан эҳтиёт бўлишимиз, уни тўпсиз қолдиришимиз талаб этилди. Лекин грузиялик легионер ўзи яратган вазиятлардан унумли фойдаланиб, жамоаси ғалаба қозонишида муҳим роль ўйнади.\n- Никарагуалик футболчи борасида ҳам етарли тасаввурга эгамидинглар?\n- Тўғриси, бу футболчи сирли бўлиб турганди. У ҳақида деярли маълумот йўқ эди. Кўрдикки, яхши савиядаги ўйинчи экан.\n- Аввалги фаолиятингизда кўплаб мураббийлар билан ишладингиз. Хўш, Миржалол Қосимов ўйин услуби билан бошқа ҳамкасбларидан фарқланар эканми?\n- Ҳар бир мураббийнинг ўзига яраша ўйин фалсафаси бор ва Миржалол Қўшоқович ҳам бундан мустасно эмас. Биздан талаб қилинаётган футбол қисқа паслар, ҳар бир чизиқда кураш олиб боришга асосланади. Энг асосийси, футболчилар билан муносабатлари яхши. Талабчан, ҳар бир шогирдига белгиланган вазифа бажарилмагунича тиним билмайди.\n- Танқид яхши нарса. Чунки футболчининг айби ва нуқсонлари ўзига билинмайди. Атрофдан қаралганда эса яққол намоён бўлади. Шунинг учун асосли танқид ва фойдали маслаҳатларни тўғри қабул қиламан.


Турли хиллик — Dilkashradio.com\nАссалому алайкум. Оилада келишмовчиликлар қаердан келиб чиқади? Бунда кимнинг айби кўпроқ. Аёллар “Асосан айб эркакларда бўлади” деса, эркаклар “Аёллар ўйламай иш қилади”, дейишади. Уларнинг қай бири ҳақ? Аслида аёл ҳам эркак ҳам бир бирининг мутлақо ўзига ўхшаган эмаслигини унутишади. У ҳам мендек ўйлайди, деб ёки мендек ҳис қилиши керак, деб янглишишади. Эркак билан аёл мутлақо бошқа бошқа дунё вакиллари. Ҳатто эркакни Марслик, аёлни Венералик дейиш мумкин. Кўп ҳолларда турмуш ўртоқларимиз, худди биздек кимнидир ёки ниманидир ёқтиради. Биз аёллар нимани ҳис қилсак шуни ҳис қилади, деб ўйлаймиз. Агар ундан кутган нарсаларимиз ёки жавобимиз чиқмаса, ҳайрн бўламиз. Баъзида ҳатто жаҳлимиз чиқади. У билан талашиб тортишиб, ўзимизникини маъқуллаймиз. Унинг ҳам худди биздек фикрлашга ўргатмоқчи бўламиз.\nСевги жуда ажойиб туйғу. Севиб қолган икки ёш, ота онасининг жанжалларини, келишмовчиликларини, ёки ўзидан катталарнинг “Севги турмуш ичида ўлади” деган гапларини ўзларига тааълуқли эмас деб ўйлайди. Бизнинг севгимиз абадий, ҳеч қачон ажралишмаймиз, то бизларни ўлим ажратмагунча, дейишади. Аммо Асал ойи борингки йили тугагач, бир бири билан жанжаллашишни бошлайди. Энг эзгу тилакларни қилишган бўлса ҳам, севги ўлиб бораверади. Муаммолар қандайдир қилиб оила ичига кириб келади. Мулоқот бузилади. Ўртадаги ишонч йўқолади. Севгининг мўъжизаси ғойиб бўлади. Кейин эса ўз ўзимиздан сўраймиз: Нега бундай бўлди? Бу қандай содир бўлди? Нега биз билан бундай бўлди? Бу саволлларга жавоб бериш учун бор билимиимзни ишга соламиз, маслаҳатлар оламиз, лекин барибир шу нарса содир бўлади.\nАфсуски, жуда кўпчилик бу саволларнинг жавобини билмай ажрашиб кетишади. Бунинг сабаби ва севгининг гуллаб кетишини биргина йўли бор – турмуш ўртоқлар бир бирининг фарқли жиҳатларини ҳурмат қилиши ва қабул қилиши керак. Шунда севги аввалгидан ҳам мустаҳкам бўлади.\nКўпинча аёллар эрлари уларга қулоқ солмаслигидан нолийди. Унга ҳар сафар бу ҳақида айтса ҳам барибир ўзиникини маъқуллаб тураверади, ёки яна ўзи билганидек қилади. Аёл куйиб пишиб у билан содир бўлган воқеани баён қилганда эркак ё телевизор кўриб ёки газета ўқиб ўтирган бўлади. Аёл киши турмуш ўртоғини севса унга мумкин қадар кўпроқ ёрдам бергиси келади, уйда назорат ва тартиб ўрнатади. Эрининг ишларига аралашиб, унга ҳам маслаҳатлар бера бошлайди. Бу билан у эримга ёрдам бераяпман, деб ўйлайди.\nАслида ҳам шундаймикан? Биз аёлларнинг ўйлаган нарсаларимиз ёки фикрларимиз эркакларникидан бутунлай фарқ қилиши билан бирга, уларга бутунлай бошқача кўринишда етиб боради. Улар биз ёрдам бераяпман деб ҳисоблаган нарсаларни бошқаришга ва назорат қилишга уриниш деб қабул қилишади. Бундай ҳолатларда келишмовчиликлар бўлмаслиги учун, аёл эри ҳақида яхши маълумотга эга бўлиши, унинг нарсаларга бўлган муносабатини ўрганиши ва сиздан бошқача эканини қабул қилиш керак бўлади. Шунда уни тушуна бошлайсиз.\nАёллар ҳаётига оид ҳар қандай фойдали маълумотлар қизни қизиқтирса, бизнинг суҳбатларимизни тинглаб боринг ва www.najot.com сайтимизга ташриф буюринг.\nОфис ходимининг 5 дарди


Тошкентда танишини катта пулга чув туширган сохта тадбиркор қўлга олинди\n18:19 / 27.02.2016\nТошкент шаҳри Миробод туманида истиқомат қилувчи фуқаро эски таниши билан учрашиб, суҳбатлашган чоғда, 70 000 АҚШ доллари пули бор экани ҳақида билиб олади. Бу маълумот унинг оромини ўғирлайди. Орадан икки кун ўтиб, танишига қўнғироқ қилади ва бир яхши иш бўйича маслаҳатлашиш кераклигини айтади.\nМулоқот чоғида у айни пайтда қурилиш компаниялар билан ҳамкорлик қилиши, коллеж ва лицейлар қурилишларида иштирок этиши ҳақида айтиб, дўстини ҳам бу ишга чорлайди: “Қурилишга пул тиксангиз, орадан бир неча кун ўтиб, икки баробар қайтариб оласиз”, деб аврайди. Икки баробарлик тез даромад ҳақидаги “эртак”ка лаққа тушган одам аслида йўқ бўлган бизнесга пул тикади. Бошқачароқ айтганда, фирибгарнинг қўлларига ўз пулларини осонгина топширади.\nОрадан ҳафтаю ойлар ўтиб, на даромад, на пулдан дарак бўлмагач, сохта тадбиркор таниши устидан шикоят аризаси билан ҳуқуқни муҳофаза қилиш органларига мурожаат қилади.\nЖиноят ишлари бўйича Тошкент шаҳар Миробод тумани суди айбланувчини 8 йил муддатга озодликдан маҳрум қилди, деб ёзади “Ҳуқуқ” газетаси.


ЭЛ-ЮРТ ҲУРМАТИГА САЗОВОР БЎЛИШ УЧУН - Ўзбекистон овози газетаси\nЭЛ-ЮРТ ҲУРМАТИГА САЗОВОР БЎЛИШ УЧУН\nастойдил ишлашимиз керак\nКуни кеча Президентимизнинг «Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида»ги қарори эълон қилинди. Унда мустақиллик йилларида қўлга киритилаётган улкан ютуқларимизнинг туб моҳияти ва аҳамиятини кенг очиб бериш устувор вазифа сифатида қўйилди.\nХусусан, биз қўлга киритаётган юксак натижаларнинг асосий омили ва мезони сифатида, биринчи навбатда, халқимизнинг фидокорона меҳнати, одамларимизнинг дунёқараши, сиёсий онги, ижтимоий фаоллиги ортиб, фуқаролик позицияси тобора кучайиб бораётганига алоҳида эътибор қаратилди.\nЧиндан ҳам бугун одамларнинг ҳаётга қараши тубдан ўзгариб бормоқда. Ҳар бир киши ён-атрофда бўлаётган ўзгариш ва янгиланишлар ҳақида ўз фикри, муносабатига эга. Айниқса, фуқароларимизнинг ижтимоий-сиёсий ислоҳотларга бефарқ эмаслиги, энг муҳими, бу жараёнда фаол иштирокчи эканлиги тараққиётни янги босқичга кўтариш, эзгу мақсадларнинг тўлиқ рўёбга чиқишида катта аҳамиятга эга бўлмоқда.\nАйни кунда Сирдарё вилоятида 15 102 нафар киши Ўзбекистон Халқ демократик партияси аъзосидир. Ўтган йилнинг ўзида 1500 нафар фуқаро аъзоликка қабул қилинди. Шу рақамнинг ўзиёқ бугун одамларимиз давлат бошқарувини демократлаштириш, кучли фуқаролик жамияти барпо этиш ишларида жонбозлик кўрсатаётгани, бу жараёнга бефарқ эмаслигини англатади...\nБугун Сирдарё вилоятида ким билан суҳбатлашманг, амалга оширилаётган кенг кўламли бунёдкорлик ишлари, ижтимоий-иқтисодий соҳалардаги ижобий ўзгаришлар ҳақида фахр-ифтихорга тўла сўзларни эшитасиз...\nМасалан, ўтган давр мобайнида вилоят иқтисодий салоҳиятини ошириш, қишлоқ инфратузилмасини ривожлантириш ва аҳолининг турмуш тарзини яхшилаш, уларни ижтимоий ҳимоялаш тизимида қатор эътиборга молик ишлар олиб борилди. Ҳар бир туман ва шаҳарнинг ривожланиш ҳолати, истиқболидан келиб чиқиб, ҳудудий ривожланиш дастурлари қабул қилиниб, амалиётга жорий этилмоқда. Аҳамиятли жиҳати, бугун вилоятда эришилаётган ютуқларда, ижтимоий-иқтисодий дастурларнинг ҳаётга жорий этилишида партиядошларимизнинг, умуман олганда, ЎзХДПнинг ҳам муносиб ҳиссаси бор.\nМаълумот учун: Ўтган йилги сайловда 130 нафар ЎзХДП вакиллари халқ депутатлари вилоят, шаҳар ва туман Кенгашларига депутат этиб сайланди. Демак, вилоят аҳлининг кўпчилиги партиямизга катта ишонч билан қараяпти.\nАлишер ТОШМАТОВ, ЎзХДП вилоят Кенгаши раиси, халқ депутатлари вилоят Кенгашидаги партия гуруҳи раҳбари:\n— Бугун ҳудудларни ижтимоий-иқтисодий ривожлантиришнинг устувор вазифаларига қаратилган аниқ таклиф ва ташаббуслар билан чиқишда партия ташкилотлари ва депутатлар фаоллигини кучайтириш давр талабига айланди. Шу маънода сайловчилар билан доимий мулоқотда бўлиб, одамларнинг кайфияти ва фикрини ўрганиб боришга ҳаракат қиляпмиз.\nМасалан, халқ депутатлари вилоят Кенгаши депутати Абдураззоқ Аллаёровга фуқаролар Оқолтин тумани, «Шодлик» қишлоқ фуқаролар йиғинидаги қишлоқ врачлик пункти айрим сабабларга кўра ишламаётганлиги ҳақида мурожаат қилишди. Депутат муаммонинг келиб чиқиш сабабларини ўрганиб, мутасадди ташкилотларга депутатлик сўрови юборди. Депутат ташаббуси билан муаммо ижобий ҳал этилди.\nЎтган йили Сирдарё туман «Ичимлик суви ишлаб чиқариш корхонаси» раҳбари Тоштемир Қаюмов номига ҳудуднинг Пахтакор, Ширин, Фурқат маҳаллаларида ичимлик сувидаги узилишларни бартараф этиш бўйича депутатлик сўрови берилган эди. Сайловчилар томонидан билдирилган эътирозга асосланган мазкур сўров ташкилот раҳбарлари томонидан ўз вақтида кўриб чиқилди ва ушбу ҳудудда 1,6 км узунликда сув қувури тортилди. Натижада 355 хонадон тоза ичимлик суви билан таъминланди.\nХалқ депутатлари Сирдарё туман Кенгаши депутати Олимжон Абдуллаевнинг янги иш ўринлари яратиш бўйича олиб бораётган ишлари ҳам ибратлидир. Ушбу депутатимиз 2015 йилнинг беш ойи давомида 10 киши ишли бўлишига яқиндан кўмаклашди. Бундай мисолларни кўплаб келтириш мумкин.\nБиламизки, партиямиз тизимида ташкил этилган Жамоатчилик қабулхоналари аҳоли, хусусан, электорат манфаатларини ҳимоя қилишда тажрибадан ўтган самарали усулдир. Шунинг учун аҳолидан тушган мурожаатларнинг ҳар бирига жиддий эътибор қаратяпмиз. Бу орқали нафақат одамларни ўйлантираётган масалалар бартараф этилмоқда, балки жойларда учраётган камчиликлар аниқланиб, уларни таҳлил этиш, ҳал қилиш бўйича ҳаётий таклифлар ишлаб чиқиляпти.\nЎзХДП вилоят ва туман, шаҳар кенгашлари қошида ташкил этилган Жамоатчилик қабулхоналарига жорий йилнинг биринчи чорагида 115 мурожаат бўлди. Шундан 70 таси ҳамкор ташкилотлар кўмагида ижобий ҳал этилди. Қолгани назоратга олинди ва айримларига ҳуқуқий маслаҳатлар берилди.\nМасалан, шу йилнинг март ойида вилоят партия кенгаши Жамоатчилик қабулхонасига Ширин шаҳридаги Нуробод маҳалла фуқаролар йиғинида газ таъминотида узилишлар бўлаётгани тўғрисида фуқаролар мурожаат қилди. Масала халқ депутатлари вилоят Кенгашидаги партия гуруҳи томонидан ўрганиб чиқилди, мутасадди ташкилотларга мурожаат этилди. Энг муҳими, биз уни ижобий ҳал этишга эришдик. Газ таъминотига тўсиқ бўлаётган муаммолар аниқланди ва улар бартараф этилди...\nАнвар ҚУРБОНОВ, халқ депутатлари Сирдарё вилоят Кенгашидаги партия гуруҳи аъзоси, Ўзбекистон Қаҳрамони:\n— Партия гуруҳларимиз электорат манфаатларини ҳимоя қилиш, сайловчилар ишончини оқлашда, дастурий мақсадларимиз амалга ошишида асосий куч ҳисобланади. Албатта, бугун депутатлар зиммасида катта вазифалар турибди. Аввало, давлат ҳокимиятининг сайланадиган вакиллик органлари ишида фаол иштирок этиш орқали партия олдида турган вазифаларни бажариш, электорат манфаатларига хизмат қилувчи қонунлар ижросига самарали таъсир кўрсатиш механизмдан тўлиқ фойдаланиш лозим бўлади.\nЖорий йилнинг биринчи ярим йиллигида халқ депутатлари маҳаллий Кенгашларидаги ЎзХДП гуруҳлари томонидан 5 масала партия гуруҳларида, 2 масала доимий комиссия йиғилишларида кўриб чиқилди.\nХусусан, 2015-2019 йилларга мўлжалланган партиямиз Ҳаракат дастури асосида халқ депутатлари Боёвут туман Кенгашидаги ЎзХДП гуруҳи аҳолини ижтимоий ҳимоя қилиш, пенсия ва нафақаларнинг тўғри ва адолатли тақсимланиши бўйича назорат-таҳлил ишларини олиб борди. Партиямиз вакиллари масала бўйича мониторинг натижаларини умумлаштириб, уни доимий комиссия йиғилишида кўриб чиқишди. Билдирилган таклиф ва мулоҳазалар асосида доимий комиссия қарори қабул қилинди.\nШунингдек, халқ депутатлари вилоят Кенгашининг саноат, транспорт, қурилиш, коммунал хўжалик, алоқа ва аҳолига хизмат кўрсатиш масалалари доимий комиссиясида ЎзХДП гуруҳи ташаббуси билан хизмат кўрсатиш ва сервис соҳасини ривожлантириш ҳисобига аҳоли бандлигини ошириш масаласи кўриб чиқилди. Халқ депутатлари Ширин шаҳар Кенгашининг сессиясида ҳам бу масала атрофлича муҳокама этилди.\nҲаётхон ОРТИҚБОЕВА, ЎзХДП Сирдарё вилоят кенгаши раиси ўринбосари, халқ депутатлари вилоят Кенгаши партия гуруҳи аъзоси:\n— Мустақиллик йилларида юртимизда хотин-қизларнинг мавқеини ошириш, ҳуқуқий, ижтимоий-иқтисодий манфаатларини ҳимоя қилиш тизими тубдан такомиллашди, уларни эъзозлаш, фаоллигини ошириш бўйича кўплаб хайрли ишлар амалга оширилмоқда. Бугун биз аёлларга ҳар бир соҳада ўз иқтидоримиз ва салоҳиятимизни намойиш этиш учун етарли шароит яратилган. Партиямиз тизимида «Фаол аёллар» қаноти ҳам хотин-қизлар фаоллигини ошириш масалаларига алоҳида эътибор қаратиб келаяпмиз.\nБугун сирдарёлик хотин-қизларнинг 5 мингдан ортиғини ЎзХДП аъзолари ташкил этади. Қувонарлиси, йилдан-йилга бизга хайрихоҳ бўлган аёллар сафи кенгайиб бораяпти. Жорий йилнинг ўтган олти ойи давомида 62 нафар хотин-қиз сафимизга қўшилди. Бу зиммамизга катта масъулият юклайди...\nВилоятимизда «Фаол аёллар» қаноти ташаббуси билан хотин-қизларнинг ижтимоий-сиёсий фаоллигини ошириш, иқтисодий-ҳуқуқий билимларини мустаҳкамлаш, уларни оилавий тадбиркорлик ва касаначиликка жалб этиш ҳамда ижтимоий-маиший шароитларини янада яхшилаш мақсадида қатор тадбирлар ташкил этилди. Масалан, «Ижтимоий ҳимоядан ижтимоий фаоллик сари», қишлоқда қизлар спортини ривожлантиришга қаратилган лойиҳалар ҳамда «Хотин-қизларнинг ижтимоий-сиёсий фаоллигини ошириш», «Қонунлар тарғиботи» ойликлари доирасида амалий тадбирлар ўтказилди.\nЖумладан, жорий йилнинг биринчи ярим йиллигида «Ижтимоий ҳимоядан ижтимоий фаоллик сари» лойиҳаси доирасидаги тадбирлар давомида шаҳар ва туманларда 50 нафар хотин-қиз иш билан таъминланишига кўмаклашилди. Шундан 40 нафари касаначиликка жалб этилди. Ишбилармон аёллар кредит олиб иш бошлашига яқиндан ёрдам берилди.\nБугун қишлоқ аёлини, қишлоқда ўсаётган қизларнинг қандай муаммоси бор, уларнинг орзу-ҳаваслари, ниятлари, қизиқишлари қандай? Ана шу саволларга жавоб топишга интилиш, чекка ҳудудларда хотин-қизларни қўллаб-қувватлаш зарур. Қанчадан-қанча истеъдодли, нимадир ишлаб чиқаришга иштиёқи бор қизларимиз бор. Биз уларни аниқлашимиз, қўллашимиз, рағбатлантиришимиз керак. Ана шу йўналишдаги тадбирларимизни кўпайтирсак, мақсадимизга етган бўламиз.\nМурод ҲАЙИТОВ, ЎзХДП «Истиқбол» ёшлар қаноти Сирдарё вилоят бўлими етакчиси:\n— Эл ишончини оқлайман, мамлакатимизнинг ижтимоий-сиёсий ҳаётида фаол иштирок этиб, уни янада равнақ топиши учун хизмат қиламан, деган эзгу орзулар билан камол топаётган ёшлар орасида партиямиз мақсад ва ғояларини қўллаб-қувватлаб сафимизга қўшилаётганлар кўп. ЎзХДП «Истиқбол» ёшлар қаноти Сирдарё вилоят бўлими ана шундай ёшлардан ташкил топган.\nБугунги кунда 5000 нафар сирдарёлик йигит-қиз бизнинг сафимизда. Улар ёшларга хос шижоат билан партиямизнинг туман ва шаҳар кенгашлари, бошланғич ташкилотлар билан ҳамкорликда тарғибот ва ташвиқот тадбирларида фаол иштирок этяпти.\nМасалан, «Ёш сиёсатчи» кўрик-танловининг бу йилги босқичларида қатнашиш истагини билдириб, 1500 нафардан зиёд йигит-қиз мурожаат қилди. Шунингдек, улардан 165 нафари танловнинг биринчи, яъни бошланғич партия ташкилотларида ғолиб бўлган бўлса, 11 нафар ЎзХДПнинг ёш аъзоси танловнинг иккинчи туман ва шаҳар босқичларида ғолибликни қўлга киритди. Танловнинг учинчи вилоят босқичида Санжар Аввалбоев ғолибликни қўлга киритиб, республикада вилоятимиз шарафини ҳимоя қиладиган бўлди.\n2015 йилнинг «Кексаларни эъзозлаш йили» деб эълон қилиниши муносабати билан жойларда «Истиқбол» ёшлар қаноти вилоят бўлими томонидан «Кексаларимиз ёшлар эъзози ва эътиборида», «Кексаларга ҳурмат-эҳтиром кўрсатиш — менинг бурчим» мавзуларида қатор тадбирлар ўтказилди. Мазкур тадбирлар давомида 30 га яқин кексалар хонадонида ҳашар уюштирилди, уларнинг ҳолидан хабар олинди.\nШунингдек, «Ёш сиёсатчилар» клуби томонидан «Ёшларга оид қонунчилик — ёшлар нигоҳида» лойиҳаси бўйича тадбирлар изчил ташкил этилди. Унда 1000 нафардан ортиқ йигит-қиз мазкур лойиҳада фаол қатнашди. Лойиҳа доирасида ёшлар ҳуқуқларини таъминлаш ҳамда соҳага оид қонун ҳужжатларини янада такомиллаштириш юзасидан 50 га яқин таклиф билдирилди.\n«Ёшлар бандлигини таъминлашда уч томонлама шартномалар ижроси юзасидан жамоатчилик ва депутатлик назоратини ўрнатиш», «Ёлланма ишчи сифатида меҳнат фаолиятини олиб бораётган ёшлар меҳнат қонунчилигига мувофиқ меҳнат дафтарчаларини олишларини доимий назоратга олиш», «Ўзбекистон Республикаси Олий Мажлиси ҳузуридаги ННТ ва фуқаролик жамиятининг бошқа институтларини қўллаб-қувватлаш жамоат фондининг грантларини ёшлар томонидан ишлаб чиқилаётган энг долзарб лойиҳаларга ҳам ажратишни йўлга қўйиш» каби таклифлар кўпчиликнинг эътиборини тортди.\nЎтган йилги сайловда 10 нафар 30 ёшгача бўлган истиқболчи ёшлар маҳаллий Кенгашлар депутатлигига сайланди. Бу қанотимиз аъзоларининг ижтимоий-сиёсий билим даражаси, фаоллиги ошиб бораётганидан далолат беради, албатта.\nНазира АБДУМЎМИНОВА, ЎзХДП вилоят кенгаши бўлим мудири:\n— Сирдарё вилоятида 309 та ЎзХДП бошланғич ташкилоти бор. Биз қуйи ташкилотлар фаолиятини замонавий талабларга мос равишда ташкил этиш, ҳудудий партия ташкилотлари ва депутатларнинг қуйи бўғин билан ишлашга муносабатини ўзгартириш, етакчиларнинг сиёсий-ҳуқуқий салоҳиятини юксалтиришга эътибор қаратаяпмиз. Масалан, сиёсий ва фуқаролик маърифати тизимида ўқувлар, эркин мулоқотларни кўпроқ ўтказаяпмиз.\nХалқ депутатлари шаҳар Кенгашидаги партиямиз гуруҳи аъзолари ҳамда бошланғич ташкилотлар етакчилари ўртасидаги ҳамкорликни мустаҳкамлаш кун тартибидаги устувор вазифа этиб белгиланди. Хусусан, ҳар ойда ташкил этилаётган «Бошланғич партия ташкилотлари куни»да депутатлар билан биргаликда бошланғич ташкилотларга борилади, улар фаолияти, муаммолари ўрганилади, таклифлар эшитилади. Бу таклифлар депутатлар томонидан чуқур таҳлил этилиб, доимий комиссия ва сессиялар муҳокамасига электорат манфаати билан боғлиқ масалаларни олиб чиқишга асос бўлади.\nАйни кунда шу тажрибадан янада кенгроқ фойдаланган ҳолда, қуйи бўғинлардан кўпроқ таклиф олишга ҳаракат қилаяпмиз. Чунки улар аҳолини, ёшларни ўйлантираётган, қизиқтираётган масалаларни яхши билгани сабабли ҳаётий, асосли таклифлар беради.\nФаол бошланғич ташкилотларимиз ҳақида гапирадиган бўлсак, Сирдарё иссиқлик электростанцияси акциядорлик жамиятидаги бошланғич ташкилотимизни мисол қилиб келтириш ўринли, назаримда. Бу ерда 685 нафар партиямиз аъзоси бор. Бошланғич ташкилот етакчиси Анвар Ярибеков партиямизнинг фаол ва жонкуяр аъзоларидан. Етакчи ташаббуси билан ташкилотда кўплаб тадбирлар ташкил этиляпти, партиямизга хайрихоҳ бўлганлар сони ошиб бораяпти.\nТажриба шуни кўрсатмоқдаки, етакчида малака, билим етишмаса, аъзолар билан ишлашни билмаса, у ерда иш юришмайди. Шу боис биз бошланғич ташкилотлар фаолиятини кучайтириш учун, аввало, қуйи бўғин етакчиларини қўллаб-қувватлаш, уларнинг фаоллигини ошириш масалаларига алоҳида эътибор қаратаяпмиз.\nДарҳақиқат, мамлакатимизда «Кучли давлатдан — кучли фуқаролик жамияти сари» тамойили асосида фуқароларнинг давлат бошқарувидаги мавқеи, иштирокини кенгайтиришга қаратилган ижтимоий-сиёсий ислоҳотларнинг бугунги босқичида сиёсий партиялар зиммасига ҳар қачонгидан кўпроқ масъулият юкланмоқда. Бундай шароитда ҳаётий ғояларни илгари сурган, уларни амалга ошириш учун ташаббуслар билан чиқиб, қатъият кўрсатган партиягина эл-юрт ҳурматига сазовор бўлади.\nЎктам АБДУЛЛАЕВ ва Лазиза ШЕРОВА тайёрлади.\nСуратлар муаллифи Фаррух АЛИЕВ.


«Наполи» дарвозабони Роналду, Бензема ёки Бэйлдан қайси бирини танлаши ҳақидаги саволга жавоб қайтарди\n11:03 / 14.02.2017\n«Наполи» дарвозабони Пепе Рейна «Реал» ҳужумчиси Лукас Васкес томон илиқ сўзлари ва мақтовларини билдириб ўтди. Рейнадан ЕЧЛ доирасидаги учрашув арафасида журналистлар «қаймоқранглилар» жамоаси сафидаги Криштиану Роналду, Карим Бензема ва Гарет Бэйл каби футболчилардан қайси бирини хавфлироқ деб ҳисоблашини сўрашган.\n«Роналду, Бензема ёки Бэйлми? Мен эса Васкесни кўпроқ ҳурмат қиламан. Лекин «Реал»нинг ҳар бир футболчиси ҳурматга лойиқ. Улар исталган вақтда ўйин жараёнини ўзгартира оладиган қобилиятга эга. Бу гап фақат ҳужум чизиғи вакиллари ҳақида эмас. Бу иш қўлидан келадиган футболчилар талайгина: Рамос, Модрич, Кроос, Касемиро, Марсело, Карвахаль… Бу шундай кучли жамоаки, бир футболчини алоҳида ажратиб кўрсатиш қийин», — дея Рейнанинг сўзларини келтирган AS.\n«Реал» ва «Наполи» ЕЧЛнинг 1/8 финали доирасида тўқнаш келган. Жамоаларнинг биринчи учрашуви 15 февраль куни Мадридда, жавоб ўйини эса 7 март куни Неаполда ўтказилади.


Тошкентда ўтказилган U-16 Осиё чемпионати-2020 саралаши баҳслари якунланди.\nБугун Ўзбекистон U16 терма жамоаси ҳиндистонлик тенгқурлари билан баҳс олиб борди ва 1:1 ҳисобида дуранг ўйнади.\nЎйиндан сўнг терма жамоамиз устози Азамат Абдураимов қуйидагича фикр билдириб ўтди:\n- Ўйин олдидан иштиёқимиз баланд эди. Ўйинни тактик жиҳатдан тўғри қўйдик. Йигитларга яхши ўйин учун миннатдорчилик билдираман. Афсуски, мантиқан нотўғри вазиятда гол ўтказиб юбордик. Зеро унгача асосий вақтда тўпга биз эгалик қилаётган эдик. Биринчи бўлимда бизда стандарт вазиятлар ҳам бўлди. Ўша имкониятлардан унумли фойдаланишимиз зарур эди.\nНима бўлганда ҳам йигитлар бугун яхши ўйин кўрсатишди. Ўйин олдидан кўпчилик Ҳиндистон жуда кучли рақиб эканини айтаётган эди. Қолаверса, улар бунгача бир ўйинда 5 тадан гол киритаётган эди. Лекин биз ҳар бир рақибни мағлуб этишга ҳаракат қилдик. Агар дарвозабонимиз хатога йўл қўймаганида, балким ўйин охирига қадар ўз дарвозамиздан гол ўтказиб юбормаган бўлар эдик, - деди мутахассис.\nАзамат Абдураимов Ўзбекистон U-16 термаси


Xushnudbek.uz сайтида фотогалерея бўлими ишга тушди | Xushnudbek.uz\n05.02.2015\tin Saralangan, Shaxsiy fikr 2 фикр\nСурат олишга анчадан буён қизиқаман. Аниқроғи, фотоаппарати бор телефон насиб қилганидан буён.\nРасмга олиш қизиқ. Гарчи бугунги кунда жамиятда ўзини ўзи расмга олиш санъати – “селфи”чилик авж олаётган бўлса-да, аммо ҳозирча бу “касалликка” чалинмадим. Мен жараёнларни расмга олишга қизиқаман, атроф-муҳитни, одамларни, бўлаётган қизиқ воқеаларни муҳрлашни ёқтираман.\nКомпьютеримни титиб ўтириб, олган суратларим сони анча-мунчани ташкил қилиб қолганининг гувоҳи бўлдим. Шунда миямга бир фикр келди. Ўзимга ёққан расмларни сайтимга жойласам қандай бўларкин деб ўйлаб қолдим. Ва мана, натижада мана шу саҳифа пайдо бўлди.\nЭътибор беришингиз керак:\nРасмлар сифати аъло даражада эмас. Мен расмларни (1-2 та истисноларсиз) ҳеч қандай ишлов бермасдан, Сизларга тақдим этишни афзал билдим. Қандай олинган бўлса, шундайлигича. Фотошоп дастурининг маҳоратини ишга солмадим. Бу ҳам бир ўзига хос стил-да энди )))\nДеярли барча расмлар телефон орқали суратга олинган, шу сабабли ҳам сифати интернет орқали топиладиган юқори сифатли фотосуратлардан фарқ қилади, албатта.\nҲар бир расмга алоҳида изоҳ беришга ҳаракат қилдим.\nҲозирча, айтилиши керак бўлган гаплар шу. Яна бирон гапим бўлса, хабар қиларман.\nҲар ҳафта янги фотожамланмалар қўшиб боришга ҳаракат қиламан.\nМарҳамат, менинг фото оламимга хуш келибсиз!\nЧироқчида тўй (4)\nManga bu sayt maqul keldi. Saytni ishga tushirganinggiz uchun katta rahmat.Kelgusi ijodinggizga rivoj tilayman.\nМен ушбу сайтни мунтазам кузатиб боришга ҳаракат қиламан. Балки бу Хушнуд Худойбердиевнинг фикрлаши, дил сўзлари қайсидир маънода қалбимга яқин бўлгани учундир. Фотогалерея бўлими ишга тушганини эшитиб роса қувонган эдим. Афсус, бу шодлик узоққа чўзилмади. Хушнудбек, мухлисларингизга маъқул келган фотогалереяни яна янги суратлар билан бойитиб борсангиз…


Тур де Дубай ёхуд виждон... / CHAMPIONAT.asia\n18:45Гаттузо "Милан" бош мураббийига айланиши мумкин 3 18:37ВИДЕО. "Бухоро" - "Пахтакор" 0:2 11 18:21Расман: "Цементчи" олий лигада 32 18:14Батшуайи: "Челси"га 3 очко олишда ёрдам берганимдан хурсандман" 0 18:12ВИДЕО. "Қўқон-1912" - "Навбаҳор" 2:0 3 18:07“Андижон ИФМИ” Қозоғистондаги халқаро турнирда финалга чиқди! 1 17:48Голларга бой "Кьево" - "Верона" баҳси мезбонлар ғалабаси билан якунланди (+ФОТО) 1 17:43"Малага" ҳимоячиси: "Барса" гол уришидан олдин тўп майдондан чиқиб кетганди" (ФОТО) 16 17:12Клопп: "Тоттенхэм" - бу фақат Кейн эмас" 3 17:04"Вильярреал" - "Лас-Пальмас" ўйинида 4та гол урилди (+ФОТО) 0 16:46"Эвертон" - "Арсенал". Асосий таркиблар эълон қилинди 3 16:10Райола: "Лукакунинг онаси футбол ўйинларига ўғлининг паспорти билан борарди" 13 15:52Каха Каладзе энди шаҳар мэри 4 15:28Яна бошланди! Неймар ПСЖ машғулотида бош мураббий билан жанжаллашди 31 14:37"Чанчун Ятай" - "Жиангсу Саинти" ўйини якунланди. Исмиолов 45 дақиқа ўйнади (+ФОТО) 5\nТур де Дубай ёхуд виждон...\n02 ноя 15:27\nБААда давом этаётган жаҳон чемпионатида Ўзбекистондан 200 нафардан ортиқ мухлис терма жамоамизни қўллаб-қувватлаш учун Дубай шаҳрига ташриф буюрдилар.\nЖурналистлар сони иккитани ташкил этди. Яъни матбуот анжумани, машғулотлар ва ўйин атрофидаги ҳолатлар билан икки киши таништирди. ЎФФнинг ҳам делегацияси кичик бўлмади. БАА иссиқ мамлакат, пляж бор. Истаганингизча турли ҳаридларни амалга оширинг. Офтобда тобланинг. Мухлислар учун айни муддао, буни Дубайга саёҳат (Tour de Dubai / Тур де Дубай) дейдилар. Бундай сайёҳларимиз ЎФФ таркибида ҳам бор эдилар. Бу сафар сайёҳлар таркибда бўлмаганлиги қувонарли ҳол бўлди. Шунинг учун ҳам Нуралиев жамоасида бирон-бир футболчи жароҳат олса ёки майдонга тушмаса ўйин жозибасида катта ўзгариш бўлмади. Таркибдан жой олган барча футболчилар мураббийнинг стратегиясини тўлиқ тушуниб етган эдилар.\nҲар қандай мусобақа ривожланаётган давлат учун катта мактаб вазифасини ўтайди. Бундай мусобақаларга мезбон мамлакатлар кўнгилли хизматчилар учун сўровномаларни қабул қиладилар. "Волонтёр" бўлиб мусобақада иштирок этадиган ходимларни ташкилотчилар мусобақа давомида молиялаштирадилар. Яъни сиз ҳеч қандай сарф ҳаражатга қўл урмаган ҳолда катта турнир иштирокчисига айланасиз ва ўрганганларингизни ўз мамлкатингизда амалга оширасиз. Баҳрайн лигаси маркетинг бўлими бошлиғи 1 ойдан ошиқ вақт давомида кўнгилли ишчи сифатида ЖЧда ишлаяпти. Олган маълумотларимизга кўра Фаластин футбол федерацияси ўзининг беш нафар ходимининг малакасини ошириши учун мусобақа ташкилотчиларига мурожат қилган ва улар ЖЧ давомида турли соҳаларда фаолият олиб боришяпти. Ора сира ўсмирлар ўртасидаги Осиё чемпионати саралаш ўйинларига мезбонлик қилишини инобатга олмаганда бу юрт яқин орада катта мусобақаларга мезбонлик қила олмайди. Аммо федерация раҳбари ўз ходимларини тажриба олишлари учун кенг имконият яратиб бераётганлиги тақсинга сазовор. Мана бир неча йилдирки бизнинг делегациямиз таркиби ўзгармайди. Аммо на ички чемпионатимизда, на терма жамоа ўйинларида ишга профессионал ёндашувни кўрмаяпмиз. Балки биз ҳам катта мусобақаларда кейинчалик ПФЛ ёки Марказда сифатли фаолият юритиши мумкин бўлган ходимларни иштирок этишларини таъминлашимиз керакдир? Сайтда япониялик мутахассис билан уюштирган суҳбатимизни ўқидингиз. Мазкур суҳбат 20 дақиқага ҳам бормади, аммо унинг айтганлари мен учун 10 йиллик футбол сабоғига тенг бўлди. 20 дақиқада дунё қарашимни ўзгартира олдим, ЖЧларда бундай мутахассислар сони жуда кўп ва 20 кун давомида жуда ҳам катта ахборот манбаига эга бўлиш мумкин. Ҳозирчи, ҳозир юқорида айтиб ўтганимдек пляжда чўмилиш билан бандмиз...\nОлий лига Фарҳод Магометовнинг ўзини жонига теккан кўринади. Сўнгги пайтларда бу кишини ЖЧларда МТЖ билан сафар қилиши одат тусига айланиб улгурди. Лекин афсуски у ерда кўрганларини Ўзбекистонда тадбиқ қилмаяпти. Балки 2014 йилдан у-бу нарса амалга оширилар, лекин бунинг учун бир кишини кўргани билан иш битмайди. ПФЛни ёппасига ҳар бир ходимини ҳориж чемпионатларига тажриба ошириш учун юбориш керак. ЖЧларга шунчаки сайёҳ сифатида эмас, иш ўрганиш учун бориш керак. Ҳечдан кўра кеч, японларни 1999 йилда чемпионатида бошлаган иш услубини 2014 йилдан бошлаб ўзимизда йўлга қўйиш керак. Сунъийликдан чиқмас эканмиз, биримиз икки бўлиши қийин. Буни футбол дейдилар, футболда ҳар қанча симуляция бўлмасин якунда бари-бир ҳалол жамоа ғалаба қозониб келган. Агар ёлғон билан ғалабага эришилганида олий лигамиздан камида 4та жамоа ОЧЛда иштирок этиши керак, аслида биронта клубимиз Япониянинг биринчи лига жамоаси талабига жавоб бера олмайди, биронтаси!\nЯпон айтган ҳалоллик ҳақида гапириш бироз қийин. Бунинг учун тегишли идоралар ҳакамларни ўз назоратига олиши керак. Менимча, бошимиз деворга "тақ этиб" тегмасидан аввал кўзимизни очишимиз керак. Балки ҳеч нима бўлмас, лекин йиллар ўтиб инсон ўз виждони олдида чекадиган азобига "мен" деган табиб ҳам шифо бўла олмайди.


Ялтига сув келди – Сурхон тонги\nБош саҳифа / Жамият / Ялтига сув келди\nЯлтига сув келди\nМай 11, 2018\tЖамият Изоҳ қолдириш 765 Кўрилди\nБир неча йилдан бери Шўрчи тумани “Ялти” маҳалласидаги 18-умумтаълим мактабига узоқ масофадан қатновчи ўқувчилар йўлларнинг нотекислиги, ёғингарчилик кунларида эса лой кўчалардан ўтиб-қайтишга қийналарди. Шаҳарчада истиқомат қилаётган 854 та хўжаликнинг аксарият қисми эса ичимлик сувини узоқ масофадан ташиб ичарди. Ушбу масалаларни ҳал этиш учун шаҳарчада истиқомат қилаётган кекса нуронийлар туман ҳокимиятига мурожаат қилди. Уларнинг мурожаати кўриб чиқилиб, тез орада мутасаддилар ишга киришиб, 422 та хонадонга сув қувурлари тортиб келинди. Ва сув муаммосини ҳал этиш учун амалий ишлар бошлаб юборилди. Натижада хонадонларга ичимлик суви келди. Одамлар обиҳаётдан баҳраманд бўлаяпти. Бу лойиҳа Ялти одамларининг юзига табассум улашди. Кексаю ёшнинг хурсандчилигини айтмайсизми.\n“Бахт келса қўша келар”, деганларидек орадан кўп вақт ўтмасдан мактабга борадиган йўл таъмирланиши ҳам бошланди. Туман ҳокимлигининг Ялти шаҳарчасидаги нотекис кўчаларни текислаш ва асфалът йўллар ётқизиш тўғрисидаги қарорига биноан, катта ҳудудда йўл таъмирлаш ишлари бошлаб юборилди. Бу саъй-ҳаракатларга ҳамоҳанг тарзда шаҳарчамиз одамлари ҳам ҳашарга бош қўшаяпти. ҳудуддаги йўлларнинг 3 300 метрига тош, Нодирабегим кўчасининг 1 600 метр йўлига асфалът ётқизилди. Ҳукуматимиз томонидан бизнинг шаҳарча каби чекка ҳудудларнинг ривожлантирилишига ҳам эътибор қаратилгани маҳалла аҳлини руҳлантириб юборди.\nОлдинги Саришталик – азалий қадрият\nКейинги Мурожаатдан мантиқ бўлса…\nХусусий мулк – давлат ҳимоясида


Буюк Британиянинг Бирмингҳем шаҳридаги “Грин Лейн” масжидида қишнинг совуғида қийналаётган уйсиз кишиларга ёрдам лойиҳаси бошланди.\nBirmingham Mailга таяниб Азон.уз нашрининг ёзишича, уйсизларни масжидга таклиф этиш фикри Ҳумоюн Салимга тегишли. У биродарлари билан бирга ёрдамга муҳтож ва одатда ҳеч кимга керак бўлмаган кишиларга ғамхўрлик қилишга киришди.\nЛойиҳа икки ҳафта олдин бошланди. Биринчи куни масжидга 4 киши келди, учинчи куни эса уларнинг сони 12 нафарга етди.\nМасжид менежери Камрон Ҳусайннинг айтишича, қиш кунлари уйсизларга кўчада таом тарқатиш унчалик фойдали эмас, чунки бундай кишилар совуқдан ўлиши мумкин. Шунинг учун уларни масжидга таклиф этиб, овқатланишлари ва ётиб қолишларига рухсат беришга қарор қилинди.\n406 марта ўқилди\nДругие материалы в этой категории: « Деҳлида "Оила тизимига динлар ёндашуви" мавзусида семинар ўтказилади\tҚуръоний асарлар Қоҳира кўргазмасида намойиш этилмоқда »


Uzagrotechsanoat - КОРХОНА РИВОЖЛАНМОҚДА, ЭКСПОРТ ҲАЖМИ ОРТМОҚДА\n07:32:27(GMT +5), 19 sentabr 2020\nКОРХОНА РИВОЖЛАНМОҚДА, ЭКСПОРТ ҲАЖМИ ОРТМОҚДА\nБиз буни “Ўзагротехсаноатхолдинг” акциядорлик жамияти тизимидаги “Чирчиқ қишлоқ хўжалиги техникаси заводи” акциядорлик жамияти фаолияти мисолида ҳам яққол кўришимиз мумкин.\nУмумий саҳни 5 гектардан зиёдроқ майдонни эгаллаган ушбу йирик корхона истиқлол йилларида катта ўзгаришлар томон юз тутди. Замонавий технологик ускуналар ўрнатилиб, ишлаб чиқарилаётган техникаларнинг тури ва сифати ошди. Корхона цехлари Италия, Чехия, Словакия, Россия, Хитой, Беларусь сингари давлатларнинг илғор технологиялари ҳисобига бойиди. Айни дамларда корхонада турли русумдаги культиваторлар, омочлар, бороналар, пахта ва ғалла экиш сеялкалари ва бошқа турдаги қишлоқ хўжалиги техникалари тайёрланмоқда. Шунингдек, Европа технологияси асосида ғалла ва озуқабоп экинларни ўришда ишлатиладиган комбайнлар ишлаб чиқарилмоқда.\nБиргина мисол. Ўтган 2018 йилда корхонада 274,2 миллиард сўмликдан зиёд қишлоқ хўжалиги техникалари ишлаб чиқарилди. Тайёр маҳсулот эса мамлакатимиздаги қатор деҳқон ва фермер хўжаликларига етказиб берилди. Шунингдек, 2 миллион 110 минг АҚШ доллари қийматидаги 422 дона культиваторлар қўшни Туркманистонга экспорт қилинди.\n– Корхонамизда маҳсулот сифатига бўлган алоҳида эътибор ва ишнинг унумли ташкил этилганлиги, қўлга киритилаётган ютуқлар омили бўлмоқда, – дейди жамият бош директори Баҳодир Қодиров. – Тайёрланаётган қишлоқ хўжалиги техникалари эса нафақат ички бозоргаетказиб берилмоқда, балки қатор хорижий давлатларга ҳам экспорт қилинмоқда. Жорий йилнинг ўтган даври мобайнида корхонамизда 138 миллиард сўмликдан зиёд қишлоқ хўжалиги техникалари ишлаб чиқарилди. Шунингдек, 3 миллион 290 минг АҚШ доллари миқдоридаги 658 дона культиваторлар қўшни Туркманистонга экспорт қилинди. Йил охиригача яна 1 миллион 830 минг АҚШ доллари қийматидаги техникаларни хорижга экспорт қилиш юзасидан саъй-ҳаракатлар қилинмоқда.\nДарҳақиқат, бугун корхонада ишлаб чиқарилаётган қишлоқ хўжалиги техникалари мамлакатимиз довруғини ошириб, халқимиз фаровонлигига хизмат қилмоқда. Бу ерда тайёрланаётган маҳсулотлар эса “Ўзбекистонда ишлаб чиқарилган” деган ёрлиқ билан хорижда ҳам эътироф этилмоқда.\nСоҳибжон Салимов, “Ўзагротехсаноатхолдинг” АЖ матбуот хизмати


Путиннинг Атамбаев билан музокаралар ҳақидаги фикрлари\n00:30 / 21.06.2017\n«Қирғизистон президенти билан музокаралар дўстона ва конструктив муҳитда ўтди», дея таъкидлаган музокаралар якуни бўйича ўз фикрини билдирар экан, Россия Федерацияси президенти Владимир Путин. Бу ҳақда РИА Новости хабар тарқатган.\n«Чорак аср мобайнида давлатларимиз ўртасида барча йўналишларда ҳамкорлик ўзаро ҳурмат, томонларнинг манфаатлари ҳисобга олинган ҳолда пайдар-пай равнақ топиб борди ва ҳаққоний стратегик шериклик даражасига етишди», — деди Путин.\nПутин Атамбаевга Қирғиз республикасида рус тилига бўлган эътибор учун ташаккур билдирди.\n«Қирғизистон президенти бу лавозимда ўз ишини якунлаётганидан хабардормиз. Алмазбек Шершеновичга Россия-Қирғизистон муносабатлари учун амалга оширган ишлари, хусусан, Қирғизистонда рус тилининг ривожланиши ва уни қўллаб-қувватлагани учун ташаккур билдираман. Биз бунга юқори баҳо берамиз», — деди Путин\nРоссия ва Қирғизистон ўзаро савдо айланмасидаги пасайишни енгишга муваффақ бўлишди, ва 2017 йилнинг 1 кварталида ўсиш 27 фоизни ташкил этди, деди РФ президенти Владимир Путин. Россия Қирғизистон иқтисодиётига беминнат ёрдам кўрсатишда давом этмоқда, деди у.\nРоссия ва Қирғизистон КХШТ ва ШҲТ доирасида антитеррор соҳасида ҳамкорликни янада кучайтириш ҳақида келишиб олишди, деди РФ президенти Владимир Путин.\n«Қирғизистонлик ҳамкорларимиз билан терроризм ва экстремистик мафкуранинг тарқатилишига қарши курашиш йўлида жипс ҳамкорлик қилиш борасида шартлашиб олдик. Халқаро ва минтақавий ташкилотлар, жумладан, КХШТ ва ШҲТнинг махсус тузилмалари доирасида ҳамкорликни кучайтиришни муҳокама қилдик», — деди Путин.\nРоссия ва Қирғизистон террорчилик ва уни молиялаштиришга қарши курашишни кенгайтиради, дейилади Россия ва Қирғизистон ўртасидаги стратегик шерикчилик ва иттифоқчиликни мустаҳкамлаш ҳақидаги декларация матнида. Ушбу декларация бугун ҳар икки давлат президентлари томонидан имзоланди.\n«Томонлар террорчилик, уни молиялаштириш, экстремизмнинг бошқа тажовузкорона кўринишлари, турли шаклдаги трансмиллий уюшган жиноятчилик, коррупция ва жиноий даромадларни легаллаштиришга қарши курашишда ҳамкорликни янада кенгайтиришади», — дейилади декларация матнида.\nРоссия Федерациясининг Қирғизистонда жойлашган ҳарбий базаси Марказий Осиё минтақасида хавфсизликни таъминлайди, деди РФ президенти Владимир Путин Алмазбек Атамбаев билан бўлиб ўтган музокаралари якунида.\n«Ҳарбий-техник ва ҳарбий соҳадаги ҳамкорлик Россия ва Қирғизистоннинг стратегик муносабатларининг муҳим таркибий қисми ҳисобланади... Бугун биз Қирғизистонда жойлашган Россия ҳарбий базаси Марказий Осиё минтақасида хавфсизлик ва барқарорликни таъминловчи муҳим омил бўлиб хизмат қилмоқда ва у давлатларимизнинг ҳамда КХШТ доирасидаги барча иттифоқчиларимизнинг узоқ муддатли манфаатларига хизмат қилади», — деди Путин.\nЭслатиб ўтамиз, ваколати шу йил кузда тугайдиган Қирғизистон президенти Алмазбек Атамбаев 19 июндан 23 июнга қадар Россияда давлат ташрифи билан бўлиб турибди.


Марказий банк облигацияларининг муомалага чиқарилиш календарини эълон қилди - Review.uz\nМарказий банк облигацияларининг белгиланган календарь асосида муомалага чиқарилиш амалиёти жорий қилинди. Бу, ўз навбатида, тижорат банкларига ликвидликни олдиндан прогноз қилиш ва бошқаришда қўшимча қулайликлар яратади.\nМарказий банк облигациялари 2021 йилнинг II чораги давомида муоммилага чиқарилади. Бу ҳақда банк матбуот хизмати хабар қилди.\n“Ўзбекистон Республикаси Марказий банки томонидан банк тизими ликвидлигини самарали тартибга солиш, тўловларнинг узлуксизлигини таъминлаш, шунингдек, пул бозоридаги фоиз ставкаларининг белгиланган параметрларда бўлишига эришиш мақсадида доимий тарзда пул бозорида ликвидлик бериш ва ликвидликни жалб қилиш бўйича операциялар амалга оширилмоқда.\nЖумладан, 2020 йилнинг январь ойидан бошлаб банк тизимидаги ортиқча ликвидликни қисқа муддатларга жалб қилиш ҳамда тижорат банкларида гаров базасини шакллантириш мақсадида, Марказий банк облигациялари мунтазам равишда муомалага чиқарилмоқда. Ҳозирги кунга келиб, Марказий банк облигациялари пул-кредит сиёсатининг асосий инструментларидан бирига айланган”, дейилади хабарда.\nХалқаро тажрибадан келиб чиққан ҳолда, пул бозорида амалга ошириладиган операцияларнинг шаффофлигини таъминлаш мақсадида, Марказий банк облигацияларининг белгиланган календарь асосида муомалага чиқарилиш амалиёти жорий қилинди. Бу, ўз навбатида, тижорат банкларига ликвидликни олдиндан прогноз қилиш ва бошқаришда қўшимча қулайликлар яратади.\nМарказий банк облигациялари 2021 йилнинг II чораги давомида қуйида келтирилган жадвал асосида муомалага чиқарилади.


14:38 / 12.04.2018 3271 pdf Ўқиш режими + -\nБу уммат тавҳид рисолатини ва ҳидоят нурини шарқу ғарбга таратган, инсонларни бандаларнинг зулми-ю истибдодидан оламлар Роббисининг тавҳидига олиб чиққан, сўнгра элчилари илм ва ҳақиқат нурини оламнинг турли жойларигача етказиб, одамларга таълим берган, тушунтирган ва ҳидоят томон йўллаган умматдир.\nКитобхонлар жамоаси бу йўлда собит турдилар. Натижада уммат илм-маърифатга эга бўлди. Беназир Ислом гуллаб яшнади. Илм-маърифат асрлар давомида ўз чўққисига чиқди. Аббосийлар даврида халифа Маъмун юнон китобларини таржима қилишга буйруқ берди. Бағдоддаги ислом халифалиги инсоният тарихида мисли кўрилмаган илму зиёга тўлиб тошди. Ҳатто Бағдод кўчаларининг биргинасида нашриёт ва матбаалар сони икки юзтага етди. Геометрия, табобат ва адабиёт каби илмларнинг таржима китобларини ўз ичига олган “Дорул Ҳикма” таъсис этилди.\nБугунги кундаги тараққиёт Андалус ҳамда бошқа ўлка мусулмонларининг илмий изланишлари ва илм-маърифатлари устига бунёд этилган. Мусулмон уламолар фалсафа, математика, кимё, тиббиёт, геометрия сингари илмларда қалам тебратдилар. Буларга Ибн Сино, Ибн Рушд, Фаробий, Ибн Халдун, Хоразмий ва бошқаларни мисол қилиш мумкин.\nЭнди эса… Уммат китобхонликдан юз бургач, куч-қуввати заифлашди, шон-шавкати кетди, шиорлари маҳв этилди, азизлик ва улуғлик маёғи бўлган нури сўнди. Ҳозирги замон халқларининг илм, технологияда биздан бир неча йилга олдинлаб кетганларига назар ташлайлик. Улар қандай қилиб китобхонликни ҳаётлари ва борлиқларининг ажралмас қисмига айлантиришди?\nЖумладан, Японлар дунёнинг энг кўп китоб мутолаа қиладиган халқи ҳисобланадилар. Саккиз йил аввал Япониядаги кутубхоналар сони 3116 тага етган. Технология, хусусан, электрон китоблар соҳаси анчагина тараққий этганига қарамай, гарчи махсус ташкилотлар электрон китобларни ривожлантиришга миллионлаб доллар сарфласалар ҳам, уларнинг 94 фоизи электрон Э-Бооклардан кўра китобнинг ўзидан мутолаа қилишни афзал кўрмоқдалар.\n15-69 ёшли 1200 японияликлар (еркак ва аёллар) ўртсидаги текширув натижаларига кўра, 6% иштирокчилар Э-Боокдан мутолаа қилишни, 87% қисми эса китоб дўконларидан китоб сотиб олиб мутолаа қилишни хуш кўрадилар. 45% и эса “Амазон” каби интернет дўконларидан китоб сотиб олиб ўқишни афзал биладилар. 37% қисми ўқилган китобларни сотиб олишни устун кўрадилар. Китоб сотиб олиш япон фуқаросининг мундарижасида соғлиғини сақлашдан кейин иккинчи ўринда туради.\nКореяликлар Осиё минтақасида энг кўп китоб мутолаа қилувчилардан бири ҳисобланадилар. 2014 йилда кореяликлар ўртасидаги китоб ўқиш бўйича нисбат 90% ни ташкил қилган. Бу ҳолат паст натижа деб қаралгани боис академик ва таълим соҳасидаги инсонлар ўртасида норозилик келтириб чиқарди. Корея илм-маърифати, маданият ва корейс жамиятини маърифатлаштиришда муҳим рол ўйнайдиган масканлардан бири “Paju Book City” бўлиб, у 200 дан ортиқ нашриёт ва матбаани ўз ичига олган каттагина илмий шаҳар ҳисобланади. Шаҳар 350 гектар жойдаги 160 та бинони қамраб олган.\nМажмуа раиси жаноб Ки Унг Юнинг таъкидлашича, ушбу шаҳар бозор расталарига китоб етказиб беришда муҳим аҳамиятга эга. Кореяликлар ўртасида китобхонликни оширишда фаол ҳаракат олиб бораётган кутубхоналар ҳам мавжуд. Улардан бири бўлган Корея миллий кутубхонаси 1945 йилда ташкил этилган бўлиб, нодир китоблар ва тарихий қўлёзмаларга катта аҳамият қаратилади. Кутубхона ходимларининг сони 228 та бўлиб, унда 5 миллион китоб ва қўлёзмалар қайд этилган. У ерга ташриф буюрувчиларнинг сони 1.3 миллионга етади.\nИккинчи “The National Assambly Library” кутубхонаси 1956 йили Корея уруши йилларида қурилган. Ушбу кутубхона ҳам маданият ва уни ёйишда муҳим аҳамият касб этади. Ходимлар сони 275 та бўлиб, 2.5 миллион китоб ва қўлёзмаларни ўз ичига олади.\nЖанубий Корея электрон саноат ва технологияда энг тараққий этган давлатлар қаторига киради. Ички даромадининг ўзи 36000 долларни ташкил этади. Бу ҳақда бу жамият қандай қилиб бундай мўжизага эришди, деган саволга жавоб топиш учун 10 йил тадқиқот олиб борган британиялик журналист Даниел Тидор ўзининг “Ғайриоддий шаҳар” номли китобида сўз юритганини эслаш кифоя.\n2003 йил Сингапур миллий кутубхонаси фуқаролар ўртасида ўртача китобхонлик даражасини аниқлаш мақсадида сўровнома ўтказди. Унга кўра, иштирокчиларнниг 52 фоизи таълим олиш ёки ишлаш мақсадида эмас, балки шунчаки мутолаа завқи сифатида китоб ўқишлари маълум бўлди. Сўровнома натижалари кутубхонани сингапурликлар ўртасида мутолаага қизиқтириш учун “Сингапур китобхонлиги” дастурини йўлга қўйишга ундади. Бу ташаббус Таълим вазирлиги томонидан амалга оширилди. Дастур миллий тиллар: инглиз, хитой ва малай тилларидаги китоблар мажмуаси асосида шакллантирилди. Дастурдаги китоблар тез фурсатда ўқиб чиқилди. “Сингапур китобхонлиги” ташаббуси “Ягона китоб”, “Ягона шаҳар” дастурлари ортидан юзага келди. Ушбу дастур фуқаролар ўртасида китобхонликни янада оширишда янги қадам бўлди.\nБуларнинг муқобилида Ислом юртларидаги, хусусан, араб диёрларидаги таълим даражаси жуда паст натижани кўрсатмоқда. Бу эса ушбу жамиятларнинг келажагига салбий таъсир қилиши тайин. Демография институтининг 2011 йилдаги “Арабий фикр муассасаси” ҳақидаги маълумотларига қараганда, битта араб фуқароси йилига ўртача 6 дақиқа, европаликлар эса йилига 200 соат китоб ўқиши маълум бўлди. Бу эса европаликларга қиёсан араб маданияти, илмий мавқеининг нақадар аянчли аҳволда эканини ҳамда Европа ва Араб маданияти салоҳияти ўртасида каттагина фарқ борлигини кўрсатади. Бошқа кўплаб ислом давлатлари ҳам бундан мустасно эмас. Уларнинг барчаси умматнинг пешқадамлиги асоси бўлган китобхонлик байроғини қўлдан бой бериб қўйган. Афсус!\n14:36 / 12.04.2018 5619\n14:41 / 12.04.2018 3269\n7181 17:43 / 15.04.2017\n753 10:00 / 15 январь\n4011 17:00 / 17.07.2021\n3678 16:25 / 06.04.2017


19:24 / 01.05.2017\n“Ўзбекистон” спорт мажмуасида бокс бўйича катталар ўртасида 29-Осиё чемпионати давом этмоқда. Айни вақтда 46-49 кг вазн тоифасида иштирок этаётган боксчиларнинг чорак финал йўлланмаси учун кураш давом этмоқда.\nУшбу вазн тоифасида иштирок этаётган ҳамюртимиз Ҳасанбой Дўсматов шри-ланкалик рақиби Паллеҳа Циванкани мағлуб этгани ҳақида хабар берган эдик.\nҚуръа натижасига кўра, улардан сўнг рингга кўтарилган қозоғистонлик Ержон Жўмарт ва тайванлик Лин Ҳонг-Да жуфтлиги ғолиби чорак финалда Ҳасанбойга қарши кураш олиб бориши керак эди. Қизғин баҳсларда қозоғистонлик Жўмарт рақибидан устун келди.\nШундай қилиб, Ҳасанбой чорак финалда қўшни давлат боксчисига қарши рингга чиқади.


ЎзА - Садоқатнинг касбига садоқати\nСадоқатнинг касбига садоқати\nБухоро вилояти Жондор туманидаги ихтисослаштирилган давлат математика мактабида 45 нафар ўқитувчи ёшларга таълим-тарбия бериб келмоқда.\nМактаб ўқитувчилари доимий равишда “Йилнинг энг яхши фан ўқитувчиси” кўрик-танловларида муваффақиятли иштирок этиб келади. Сўнгги етти йил ичида мактабнинг 7 нафар фан ўқитувчиси “Йилнинг энг яхши фан ўқитувчиси” кўрик-танловининг вилоят босқичида фахрли 1-ўринни эгаллади.\nШунингдек, жамоада “Шуҳрат” медали, “Ўзбекистон Республикасида хизмат кўрсатган халқ таълими ходими” фахрий унвони, “Меҳнат шуҳрати” ордени, “Ўзбекистон Республикаси халқ таълими аълочиси” кўкрак нишони билан тақдирланган ўқитувчилар бор. Биология фани ўқитувчиси Садоқат Қўчқорова улардан бири.\nМуаллима дарсларни самарали ташкил этиши, ўз ишига фидойилиги билан ҳамкасблари ва ўқувчилар ўртасида ҳурмат қозонган. У ўз устида тинмай изланиши, таълим соҳасидаги янгиликларни меҳнат фаолиятида маҳорат билан қўллаши, янги ғоялар устида ишлаши натижасида ўқувчиларининг ўзлаштириш кўрсаткичини оширишга эришиб келмоқда.\nСадоқат Қўчқорова “Йилнинг энг яхши фан ўқитувчиси-2017” кўрик-танловининг республика босқичи ғолиби ва “Халқ таълими аълочиси” унвонига сазовор бўлган. Вилоят миқёсида ўтказилган “Энг яхши инновацион ғоя”, “Энг яхши видеодарс”, “Энг яхши назорат материаллари” каби танловларда яхши натижа кўрсатган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 25 октябрь куни Ўзбекистонда қандай об-ҳаво кузатилади?\t17:05, 24 октябрь 2016\tРеспублика Гидрометеорология марказининг хабар беришича, 25 октябрь куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 0-2, кундузи 8-10 даража илиқ бўлади. Қорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 3-8 даража совуқ, кундузи 3-8 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2 даража совуқ, 3 даража илиқ, кундузи 7-12 даража илиқ бўлади. Тошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2 даража совуқ, 3 даража илиқ, кундузи 5-10 даража илиқ бўлади. Қашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-2 даража илиқ, айрим жойларда 1-2 даражагача совуқ бўлиши мумкин, кундузи 8-13 даража илиқ, Сурхондарё вилоятида кечаси 3-8, кундузи 10-15 даража илиқ бўлади. Андижон, Наманган ва Фарғона вилоятларида ҳаво ўзгариб туради, айрим жойларда ёғингарчилик бўлади, туман тушиши мумкин. Шарқдан секундига 5-10 метр тезликда шамол эсади. Кечаси 1-6, кундузи 7-12 даража илиқ бўлади. Республикамизнинг тоғли ҳудудларида ҳаво ўзгариб туради, айрим жойларда ёғингарчилик бўлади, туман тушиши мумкин. Шарқдан секундига 7-12 метр тезликда шамол эсади. Кечаси 3-8 даража совуқ, кундузи 0-5 даража илиқ бўлади.


Ҳиммат ва талабага тўғри танқид… - Уч илдиз\nby Тўлқин Эшбек · 23.12.2016\n2016-2017 ўқув йили учун контракт тўловини тўлаш 31 декабрга қадар узайтирилди ёки талаба саводига баҳо\nПайшанба, 22 Декабрь 2016 13:34\nБу ҳақда Олий ва ўрта махсус таълим вазири ўринбосарининг самарқандлик талабанинг Бош вазир қабулхонасига йўллаган мурожаатига жавобида маълум қилинган.\nСамарқанддаги олий ўқув юртларидан бирида таълим олувчи талаба Бош вазирнинг виртуал қабулхонасига тўлов-контракт асосида ўқиши ва контракт пулини тўлиқ шаклда тўлай олмагани ва ҳозир бунга шароити йўқлигини билдирган.\nБу ҳақда олий ўқув юртининг маркетинг бўлимига мурожаат қилганда улар талабага “бирор иложини қил” дея жавоб берган. Талаба банкка мурожаат қилган, аммо институт раҳбарияти пул ўтказиш йўли билан контракт тўловини тўлаш учун вақт ўтгани ва тез кунда нақд пул тўлашни талаб қилган. Шу муносабат билан талаба 5-6 кунда ўқишдан четлатилиши мумкинлиги боис муаммони ҳал қилишда ёрдам беришларини сўраган.\nБош вазир виртуал қабулхонасига келиб тушган ушбу мурожаат ўз вақтида кўриб чиқилиб Олий ва ўрта махсус таълим вазирлигига юборилган. Вазир ўринбосари М.Иноятовнинг имзоси билан йўлланган жавоб хатида “Ўзбекистон Республикаси Вазирлар Маҳкамасининг 2016 йил 18 декабрдаги олий таълим муассасаларида 2016/2017 ўқув йилида балавариат ва магистратурада тўлов-контракт асосида ўқиётган иккинчи ва ундан юқори босқич талабалари учун контракт миқдорининг биринчи ярмини тўлаш муддатини жорий йилнинг 31 декабрига қадар узайтиришга розилик берилганлиги тўғрисидаги(07/1-539, 19.12.2016 й.) кўрсатмаси ижро учун олий таълим муассасаларига юборилди” дейилади.\nХуллас муаммо ҳал бўлди, лекин кейинги масала ҳамманинг кўз олдида яққол кўриниб қолди. Бу камида 3-курсда ўқиётган талабанинг кичик бир (шу кўринишда 10 қатор) хатида 5 та орфографик, стилистик хатоларга йўл қўйганидир.\nТалабанинг аввал қаерда таълим олгани ва шу вақтга қадар ўзбек тилида тўғри ёзиш қоидаларидан бехабарлиги ачинарлидир. Агар мурожаатни ўрта маълумотга ҳам эга бўлмаган, ҳеч қаерда ишламайдиган одам ёзган бўлса бу ҳолатни тушуниш мумкин. Аммо олий ўқув юрти талабалари ўз она тилида шунча хато билан хат ёзишини қандай изоҳлаш мумкин.\nБаъзида олий ўқув юртини битирган талабани ишга қабул қилишда ариза ёздирилса, у камида 10та хато билан ёзиши ёки умуман ариза ёза олмаслиги ҳақидаги гап-сўзларни эшитиб “ёқа ушлар” эдик. Бу гап-сўзлар юқоридаги айрим талабалар мисолида ҳақиқат экан-да. Талаба саводсиз бўлса унинг бирор ишга кира олиш муаммоси ҳам ўзида эканлиги кўриниб қолмоқда.\nҲар йили битирувчиларни иш билан таъминлаш масаласида ҳукумат дастур ишлаб чиқиб, парламентда қабул қилинади. Уни қониқарли бажара олмаган соҳа мутасаддилари қаттиқ танқид қилиниб, зарур ҳолларда жавобгарликка тортилади. Юқоридаги бир мисолда кўринадики, муаммо фақат битирувчиларни ишга жойлашда эмас уларни ишга яроқлилигида ҳам экан.\nАгар олий ўқув юрти талабаси саводлилиги шу даражада бўлса, касб-ҳунар кожллежи ўқувчиси ҳақида нима дейиш мумкин?\nДемак, таълим тизимидаги муаммоларимизни ҳал қилмас эканмиз, битирувчиларни ҳаётда ўз ўрнини топа олиши, иш билан таъминлаш, соҳаларни етук кадрлар билан таъминлаш масаласи долзарблигича қолаверади.\nДавлат байроқлари замиридаги маънолар\nNext story Ўзбекистон Республикаси Президенти виртуал қабулхонаси очилди\nPrevious story Marjonga tizilgan orzular\n“Koinot”dan Yer yuzini kuzating!\nТалабада айб йўқ!\nОразбайжон шодиёнаси татир дунёга\nТаълимда муаммо кўп, аммо…\nАхборот огоҳликка чорлайди\nИлмий-амалий конференцияга марҳамат!\nЎзбекистон ва Туркия университетлари ўртасида ҳамкорликнинг янги босқичи\nКадамбой Дусчонов к записи Шавкат Мирзиёев: Давлат хавфсизлик хизматининг обрўйини жуда кўтараман\nMaftuna JAMOLOVA к записи Ахборот огоҳликка чорлайди\nMaftuna JAMOLOVA к записи Ҳамкорликнинг янги истиқболларини белгилаб берган тарихий ташриф\nMaftuna JAMOLOVA к записи Тилимиз ҳақида боболар бонги\nMaftuna JAMOLOVA к записи “Гулливернинг синглиси” колбаса эмас – китоб реклама қилса қандоқ бўларкин?


Forbes барча даврларнинг энг ?имматба?о сов?алари рейтингини тузди » Dildosh.uz - Sizga qalbdan yaqinmiz\nБугун миллатимизнинг ардо?ли шоираси Зулфияхоним\nМен ту?илган кун Бугун менинг ту?илган куним, Мени ту??ан онам, Сиз ?айда? Бедор ўтиб бормо?да туним, Бир о?ри? бир...\nForbes барча даврларнинг энг ?имматба?о сов?алари рейтингини тузди\nОпубликовано : 4-12-2016, 08:22 | Категория: Разнообразие мира\nРоссиялик миллиардер Роман Абрамович ўз рафи?аси Дарья Жуковага ?адя этган сов?алар Forbes журнали версияси бўйича ўнта энг ?имматба?о сов?алар рўйхатига кирди, деб ёзади «Газета.ru».\nБарча даврларнинг энг ?иммат ?адялари рейтингида биринчи по?онани Сикхлар давлатининг сўнгги махаражаси Далип Сингх томонидан 1849 йилда Британия ?ироличаси Викторияга та?дим этилган 186 каратли «Кў?инур» олмоси эгаллади.\nИккинчи ўринда Франция 1770 йилларда А?Ш муста?иллиги учун олиб борилган урушда А?Шга «?адя ?илган» 20 миллиард доллар (?озирги пулга ча?илганда) жойлашди. Журнал ?айд этишича, бу йирик молиявий ин?ирозга ва Франция ин?илобига олиб келган.\nУчинчи по?онани эса 1917 йилда банкир Мортон Планк томонидан рафи?асига сов?а ?илинган Cartier дур маржони банд этди. ?озирги мезонлар бўйича, заргарлик буюми 20 миллион доллар туради.\nКейинги ўринларни миллиардер Леонард Лаудер Метрополитен-музейга сов?а ?илган 1,1 миллиардлик санъат коллекцияси, Абрамович Жуковага ?адя этган юзлаб миллион долларлик санъат асарлари, актёр Ричард Бертоннинг рафи?аси Элизабет Тейлорга сов?аси (68 каратли бриллиант), Шо? Жа?он рафи?аси учун ?урдирган Тожма?ал ва бош?алар эгаллади.\nForbes йилнинг энг даромадли Голливуд актёрларини ани?лади\nForbes журнали 2015 йил якуни бўйича Голливуднинг энг...\nЎЗБЕКИСТОН УЗО? УМР КЎРУВЧИЛАР СОНИ БЎЙИЧА ДУНЁДА 6-ЎРИННИ ЭГАЛЛАДИ\nУкраинанинг «Эл-Виста» тад?и?от маркази узо?...\nЎЗБЕКИСТОН АРМИЯСИ ДУНЁНИНГ ЭНГ ?УДРАТЛИ ?УРОЛЛИ КУЧЛАРИ РЕЙТИНГИДА 54-ЎРИННИ ЭГАЛЛАДИ\nЎзбекистон ?уролли кучлари...\nForbes тарихдаги энг сердаромад спортчилар рейтингини эълон ?илди\nForbes журнали тарихдаги энг сердаромад спортчилар...\nFORBES 2015 ЙИЛНИНГ ЭНГ КЎП ?А? ОЛУВЧИ АКТРИСАСИ НОМИНИ ЭЪЛОН ?ИЛДИ\nНуфузли Forbes журнали 2015 йилнинг энг кўп ?а? олувчи...\nЎзбекистоннинг Daewoo Matiz автомобили Россияда энг арзон машиналар рейтингида етакчилик ?илди\nЎзбекистондаги GM Uzbekistan ?ўшма корхонаси томонидан...


Ўзбекистонда турк сармояси асосида ишлайдиган тўқимачилик ширкатининг собиқ раҳбари¸ 60 ёшли турк ватандоши Нажат Тайланли “Элтуз” мухбири билан суҳбатда туҳмат оқибатида 18 ой қамоқда ўтиргани ва шу кунларда Ўзбекистондан чиқарилмай, “асир” ҳолатида ушлаб турилганидан шикоят қилди.\nЎзбек расмийлари эса Тайланлининг суд ҳукми билан адолатли жазо олганини таъкидлашмоқда.\nРасмийларнинг “Элтуз”га айтишича, Тайланли суд ажримида белгиланган камомад суммасини тўлаб, бемалол ўз ватанига кетиши мумкин.\nШу кунларда ишсиз ва иш изнисиз Ўзбекистонда ўтирганини айтган Тайланли 560 минг доллар камомадни тўлашга қурби етмаслигидан нолиди:\n“Қолган жазони шартли ўтаганимдан сўнг депорт қилинишим керак эди. Лекин буни ҳам қилишмади. Чунки 560 минг доллар камомадни қайтаришим керак эди. Бу маблағни қайтармасам, мамлакатдан чиқарилмаслигимни айтишди ва паспортимни олиб қўйишди. Паспортимни олиш билан бирга, ишга рухсат ва иқомат ҳуқуқини ҳам беришмади. Мен ишламасам, яшаш ҳуқуқидан маҳрум бўлсам, қандай пул топаман, десам, бу сенинг муаммоинг, дейишди”.\n2016 йил 27 сентябрдан 2017 йилнинг 3 февралигача Тошкентдаги Serbo Textile нинг расмий раҳбари ва 2017 йилнинг 6 июнидан 2018 йилнинг 24 сентябрига қадар раҳбар ўринбосари лавозимида ишлаган, тергов ҳужжатларига кўра, бир вақтнинг ўзида BF Textile Production ширкати норасмий раҳбари бўлган Нежат Тайланли жиноят ишлари бўйича Тошкент вилояти судининг 2020 йил 13 январдаги ҳукмига кўра тўрт йиллик қамоқ жазосига ҳукм қилинган эди.\nТайланли Ўзбекистон Жиноят кодексининг 184-моддаси, яъни солиқлар ёки бошқа мажбурий тўловларни тўлашдан бўйин товлашда айбли деб топилган эди.\nҲукм қатъий, шикоятга ўрин бор\nSerbo Textile хусусий ширкатида ëлланма раҳбар бўлиб ишлаган Тайланли ноҳақ қамоқда ўтиргани ва адолатсизлик қурбони бўлганидан шикоят қилиб президент ва бош вазир қабулхонаси ва Ўзбекистон Бош прокуратурасига шикоят аризаси билан чиқди.\nЖорий йилнинг 17 августида Тошкент вилояти прокурори ўринбосари З.Қораев имзо чеккан расмий жавоб хатида Нежат Тайланлининг шикоятлари асоссиз экани айтилади.\nҲужжатда Тайланли билдирган эътирозлар ўринсизлиги таъкидланади:\n“Сизнинг содир этилган жиноятлардаги айбингиз, гувоҳларнинг кўрсатувлари, кўздан кечириш ва олиб қўйиш баённомалари, судга оид хатшунослик экспертизалари хулосалари, тафтиш далолатномалари, сўзлашувлар стенограммаси, уяли алоқа воситаларининг кириш-чиқиш қўнғироқлар ҳақидаги маълумотлар ҳамда жиноят ишида тўпланган бошқа далиллар билан тўлиқ тасдиқланган.\nСуд томонидан сизнинг ҳаракатларингиз тўғри малакаланган, жазо айбни енгиллаштирувчи ва оғирлаштирувчи ҳолатларни инобатга олган ҳолда қонун доирасида тайинланган.\nСуд қарорларини ўзгартириш ёки бекор қилиш учун протест келтириш ҳақида Ўзбекистон Республикаси Бош прокуратурасига тақдимнома киритишга асослар аниқланмади”.\nТошкент “асири”нинг президентга айтадиган бир минутлик дарди\nЎзбек қамоғида 18 ой ўтирган туркиялик тадбиркор Нежат Тайланли “Элтуз” мухбири билан суҳбатда бу жавобнинг шунчаки “отписка” эканини айтади:\n“Агар менга президент бир минут ажратса, шу бир минут ичида бутун дардимни айтган бўлар эдим. Биринчидан, адолат тикланишини сўрардим. Бу эса менинг ишимни Олий суд қайта кўриб чиқишини тақозо қилади. Иккинчидан, мени бўҳтон билан қамаганларни фош қилувчи ҳужжатлар тўпламини президентга тақдим қилардим. Бу учун бир минут етиб ортади”.\nСуҳбатдошга кўра, у BF Textile фирмасидаги 9 ойлик иш фаолияти давомида ноқонуний олди- сотди ва коррупция ҳолатларига дуч келган.\n“Бу, жумладан, маҳсулотларнинг фактурасиз сотилиши, даромаднинг яширилиши, қўш бухгалтерия, тафтишга келган терговчи ва прокурорларга пора бериш шаклида кўринди. Мен бу ҳолатларни қайд қилиб бордим. Фойда, даромад ёки солиқ солинадиган бошқа объектларни қасддан яшириш ҳолатларини мониторинг қилдим. Мен бу ҳужжатларни Ўзбекистон олий раҳбариятига беришга тайëрман”, дейди тадбиркор.\nБир қарашда Туркиядан Ўзбекистонга келиб ишлаëтган икки турк ватандоши ўртасидаги низо каби кўринган бу ҳикоя аслида Ўзбекистондаги тадбиркорлар дуч келаëтган муаммолар муз тоғининг чўққисини эслатади.\nËлланма раҳбар бўлиб ишлаш чоғида ноқонуний ҳолатларни кузатган Тайланли бу жиноий ҳаракатлар ҳақида ширкат раҳбарига шикоят қилади ва ишдан бўшаш ҳақида ариза беради.\nТайланлининг “ Элтуз”га билдиришича, у ишдан кетганидан сўнг BF Textile ширкати эгаси Усмон Бўзқурт компаниядаги ноқонуний фаолият тўғрисида овоза бўлишидан қўрқиб унга таҳдидлар қила бошлаган.\n“Мен ноқонуний фаолият ҳақида прокуратурага билдиришимни айтдим. Шунда Усмон Бўзқурт мени қаматтириб юборишини айтди ва ҳеч бир далилсиз, прокурорга пора бериб, мени ҳибсга олдирди”, дейди Нажат.\n2017 йил август ойида Туркия фуқароси Усмон Бўзқуртга тегишли Serbo Textile масъулияти чекланган жамиятида 129 тонна тайёр трикотаж маҳсулот камомади аниқланади. Дастлабки суриштирувларда бу маҳсулотлар талон-торож қилингани маълум бўлади.\nНажатнинг иддао қилишича, тергов давомида Усмон Бўзқурт терговчи ва прокурорларга пора берган.\nУсмон Бўзқуртдан 47 минг долларни пора сифатида олган Мирзо Улуғбек тумани прокуратураси катта терговчиси хорижий инвестордан пора олгани учун 15 йилга қамалгани ҳақида маҳаллий матбуот хабар берди.\nАммо бу “янгилик” Туркиядан келиб тўқимачилик саноатида бошқарувчи бўлиб ишлаш асносида қамалган Нежат Тайланли ишига таъсир қилмади.\nУ маҳкамагача 2019 йилнинг июлидан 6 ой ҳибсда қолди. Уч ой давом этган суд уни 4 йиллик қамоққа ҳукм қилади.\nТошкент турк тадбиркорлари учун қопқонми?\n2017 йил февралида Ўзбекистоннинг ўша пайтдаги бош вазири ўринбосари Рустам Азимов бошчилигидаги расмий делегация турк сармоядорларга махсус таклифни шахсан президент Ражапб Тоййиб Эрдўғонга, сўнгра йирик турк ширкатларига тақдим қилган эди.\nАммо орадан ўтган 4 йил давомида Ўзбекистонга Туркиядан айнан қанча инвестиция киргани, нечта турк ширкати ëки хусусий тадбиркори бу вақт ичида Ўзбекистонда бизнес бошлагани расмий маълумотларда очиқланмади.\nЎзбекистон “турк тадбиркорларига қучоқ очган”идан бир йил ўтиб қаҳрамонимиз Нежат Тайланли Туркияда Наманган вилоятининг ўша пайтдаги ҳокими билан учрашиб, 50 миллион доллар сармоя киритиш режасида бўлган турк тадбиркорларини тамсил қилганини айтади.\n“Газлама, дори-дармон ва маиший хизмат соҳасида самарали иш олиб бораëтган тадбиркорлар бошланишига 50 миллион доллар инвестиция киритишини билдирди. Мен уларни ўша пайтда Наманган ҳокими бўлган Хайрулла Бозоров билан таништирдим. Хайрулла Бозоров катта-катта ваъдаларни берди. Аммо менинг қамалганимни эшитган тадбиркорлар Ўзбекистонга келишмади. Ўзбекистон турк тадбиркорлари учун қопқон эканини ҳис қилишди”, дейди суҳбатдош.\nЎтган ойда Туркиядаги “Dalgic Hayvancilik” ширкати раҳбари Аҳмет Далгич (Ahmet Dalgiç) ўзбек тадбиркорларидан алданиб қолганини даъво қилиб, президент Мирзиёевга шикоят билан чиққан эди. Бундай тадбиркорлар ўнлаб топилади.\ndata-title="18 ой ўзбек қамоғида ўтирган туркиялик текстилчи “асирга” олиндими?" data-description="<!-- wp:paragraph --> <p>Ўзбекистонда турк сармояси асосида ишлайдиган тўқимачилик ширкатининг собиқ раҳбари¸ 60 ёшли турк ватандоши Нажат Тайланли “Элтуз” мухбири ..." data-image="https://eltuz.com/wp-content/uploads/2021/09/2021-09-15-22.13.44.jpg" data-url="https://eltuz.com/video/218591/" data-services="facebook,odnoklassniki,twitter,telegram" data-counter="ig">\n«Зулфия» учун сараланган оққушлар…\nТошкентда 8 март куни ўтган тадбирда президент Мирзиёев йигирма саккиз нафар қизга Зулфия номидаги давлат мукофотларини топширди. Ҳали мактабни ...\nАбдували Қутбиддин 8 декабрь куни 59 ёшида Тошкентда вафот этди. Замондошлари наздида у ўзбекнинг далли бир шоири эди. Ундан ...


00:26 08 Июл 2020\n15:23 10.08.2019 Ҳавола олиш\nТОШКЕНТ, 10 авг - Sputnik. Хонанда Наргиз Зокирова Instagram саҳифасида ўз ижодини кузатиб бораётганларга мурожаат қилиб, Максим Фадеев ва унинг MALFA продюсерлик маркази уни 90-йиллардаги усуллар билан таъқиб қилаётганини маълум қилди.\n"Шундоқ кўриниб турган аблаҳлик ва орсизлик олдида мен бир нарса дейишга ожизман. Бир нарсани айтишим мумкин, мени ҳамма бир хил огоҳлантирган, йиллар давомида ... Малфа ва унинг раҳбарияти томонидан, билишимча, менга "кислородни бўғиб қўйиш учун" оддий таъқиб бошланган ва бунда улар барча қўл келган усуллардан фойдаланишмоқда", - деб ёзади Наргиз.\nХонанданинг айтишича, август ойига режалаштирилган барча концертлар продюсерлик маркази ва унинг раҳбарияти томонидан бекор қилинган. Воронеждаги концерт ташкилотчиси сўзларига кўра эса, "Малфа" маркази уларни Наргиз чиқиши керак бўлган, аммо чиқмаган поезд перрони акс этган видеони олиб ташлашга мажбур этган.\n"90-йиллар ҳиди келмоқда, шундайми?", - қўшимча қилган санъаткор.\nЭслатиб ўтамиз, бир неча кун аввал хонанда Instagramдаги саҳифасида Максим Фадеевга қарашли продюсерлик маркази унга лейбл билан ҳамкорлик бекор қилингани ҳақида расмий ҳужжат юборганини маълум қилган эди.\nЭнди санъаткорга продюсерга тегишли мусиқий асарларни ижро этиш таъқиқланган, MALFA продюсерлик маркази эса август ойига режалаштирилган тур бўйича мажбуриятларидан воз кечмоқда.\nХонанданинг сўзларига кўра, гастрол сафарига чиқишга тайёр турган мусиқий жамоа учун бу кутилмаган янгилик бўлган.\nМаксим Фадеевга қарашли продюсерлик маркази ўзининг Instagramдаги саҳифасида Наргиз томонидан шартнома бекор қилиниши бўйича билдирилган эътирозларга жавоб қайтарди.\nMALFA концерт ҳақиқатан бекор қилинганини тасдиқлаган, фақат бунга хонанда Наргизнинг ғойиб бўлганини сабаб қилиб кўрсатган.


Самвел Бабаян: «Ҳакамлар кечирим сўрашлари лозим» - Спорт UZ - Скачать музыку бесплатно новинки музыки 2016-2017\nСамвел Бабаян: «Ҳакамлар кечирим сўрашлари лозим»\nСамвел Бабаян - анча қизиққон мураббий. У ўзига ёқмаган вазият учун албатта, шахсий нуқтаи-назарини билдиради. Аммо ёшлар ўртасидаги Осиё чемпионатида биз сал бошқача Бабаянни кўрдик - у аввалгидан фарқли ўлароқ, оғир-босиқдек таассурот қолдиряпти. Мураббий билан биринчи ўйиндан сўнг Дохадаги муҳташам иншоотлардан бирида уюштирган суҳбатимиз шу мавзуда бошланди. - Нима учун одатдагидан анча хотиржам кўринмоқдаман? Чунки шундай қилмасам бўлмайди. Агар ўзимни босиб олиб, ҳар бир қадамимни ўйлаб босмасам, жамоага зарар етказиб қўйишлари мумкин. Хуллас, терма жамоамизга бирор ёмонлик қилишлари учун сабаб ўйлаб топишларига йўл қўймаслигим керак. - Аммо токайгача ҳакамлардан жабр кўрамиз? Уларга эътироз билдириш вақти келмадими? - Хотирингизни жам қилишингиз мумкин, биз аллақачон бу масалада иш бошлаганмиз. ОФКга алоҳида мурожаатнома йўлланди ва саудиялик ҳакам мусобақа охирига қадар бизнинг ўйинимизга қўйилмаслиги сўралди. Умуман, ҳакамлар масаласида бир нарсага ҳеч тушунмайман. Нима учун мураббий хато қилиб қўйса, кечирим сўрайди, футболчи адашса, албатта, узрини айтади, аммо ҳакамлар жим қолаверадилар? Бу биргина шу мусобақа эмас, балки бутун футболга тегишли. Айнан шу масалада адолат бўлишини истайман. Майли, ҳакам - инсон, у ҳам адашади. Аммо адашгач, хато қилганини тан олиб, кечирим сўрамайдими? - Қатарга йўл олишдан олдин терма жамоада йўқотишлар борлиги кўзга ташланганди. Одил Ҳамробеков ва Бобур Йўлдошевнинг сафдан чиқишгани қай даражада муаммо туғдирди? - Ҳа, бу йўқотишлар анча оғриқли. Агар улар сафда бўлганларида марказий ҳимояда бу қадар муаммоларга дуч келмасдик. Максимилиан Фомин ва Владимир Козак масаласида эътирозлар янгради. Аммо бир нарсани тушунтириб ўтишни истардим - уларнинг иккиси ҳам вақтида марказда ўйнаган. - Ҳимоядаги муаммолардан ташқари, марказда ҳам камчиликлар кўзга ташланди. Болтабоев ва Искандеров у қадар яхши формада эмаслар... - Искандеров мавсум охирига келиб, анча яхши ҳолатга кирганди. Болтабоев эса яқиндагина майдонга туша бошлади. Умуман, бу футболчини сафга қайтариш учун анча меҳнат қилишимизга тўғри келди. У оғир жароҳат туфайли узоқ вақт ўйнолмади. Майдонга қайтгач, эса руҳий жиҳатдан ўзини тиклаб олишига вақт кетди. У яқингача ҳам тўлиқ куч билан ўйнашга чўчиб турганди. Жамшидни бу ҳолатдан чиқариш учун у билан жиддий гаплашиб олдим. Яъни олдига шарт қўйдим - қўрқмасдан, ўзига ярашадиган футбол ўйнайди ёки фаолиятини тугатади. Бахтимизга Болтабоев ўзини тиклади. Жанубий Корея термасига қарши ўйинда қизил карточка олганига келсак, бу шунчаки, ўйин вазияти эди. Ҳакам огоҳлантириш билан чекланса ҳам бўларди. - Владимир Козакнинг белидаги жароҳати безовта қилиб туриши ҳақида маълумотлар бор... - Шифокорлар штаби мунтазам иш олиб бормоқда. Агар Козак тўлиқ куч билан ўйнаса, жамоага катта ёрдам бера олади. Зафар Қосимов, Доҳа


Эркаклар саломатлиги: еттита хатар - www.Voydod.net\nartykov, The_MaJnun, 118807\nDoniyor)), artykov, inommedia, 118807, Azizbekxamidov1411, OYBEK_9363, Spikeheds, DennisCon, GrompelKi, UgoSal, Fabionog, Mariuscymn, GrokMeX, RetoHors, Nasibmib, Brantdiom\nАгар сизни саломатлигингиздан кўра кўпроқ машинангиз ёки севимли гаджетингиз ташвишлантирса, демак, сизёлғиз эмассиз. Аксарият эркакларнинг саломатлик масаласига панжа ортидан қараши узоқ муддатли келажакдақайғули оқибатларга олиб келиши мумкин.\nТурли кўнгилсизликларнинг олдини олиш учункомпьютердан узоқлашинг ва шифокор қабулига боринг.\nЁмон ишлаётган“мотор” ўзи ҳақида турли товушлар ёрдамида эслатиши мумкин. агар уларни эътиборсиз қолдирсангиз,оқибатлари кўнгилсиз эмас, ўлимга олиб келувчи бўлиши аниқ. “American Heart Association” маълумотларига кўра, ёши каттаэркакларнинг учдан бир қисми юрак-қон томир касалликларининг у ёки бу туридан азият чекиши аниқланган.Режали кўриклар муаммони аниқлаш ва ўз уни вақтида даволашга ёрдам беради.\nЎпканингсурункали обструктив касаллиги ва бошқа респиратор касалликлар\nЎпканинг сурункалиобструктив касаллиги (ЎСОК), одатда, кашанданинг енгил йўталидан бошланади. Вақт ўтиши билан у ўпка саратонива эмфиземасига олиб келиши мумкин. Бутун дунё бўйлаб ҳар йили эркакларда борган сари кўпроқ саратонкасаллиги аниқланмоқда. Албатта, бунда атмосферанинг ифлосланиши, ишлаб чиқариш омиллари ҳам ўз ролиниўйнайди, бироқ кашандалик олдингидай саратон хасталигининг бош сабабчиси бўлиб қолмоқда.\nАлкоголдан ўлиш ва ичкиликка муккасидан кетиш сабабли касалхоналарга тушишҳолатлари аёлларга қараганда эркакларда жуда кўп. Бунинг устига эркаклар икки баравар кўп ичади ва мастпайтда агрессияга мойил бўлади. Спиртли ичимликларни суистеъмол қилиш оғиз бўшлиғи, томоқ, қизилўнгач, жигарва йўғон ичак саратони ривожланиши хавфини оширади. Шунингдек, алкоголь гормонлар ишлаб чиқилишига таъсиркўрсатади, бу эса бепуштликка олиб келиши мумкин.\nТасодифий жароҳатлар ва авариялар\nЭркак қанчалик соғлом бўлмасин, у барибир сувга ғарқ бўлиш, бош мия суяги жароҳатини олиш ёки машинауриши хавфидан ҳимояланмаган. Касалликлар профилактикаси ва уларни назорат қилиш марказларинингмаълумотларига кўра, 2006 йилда эркаклар орасидаги ўлим ҳолатларига айнан фожиали тасодифлар бош сабабчибўлган. Масалан, ишлаб чиқаришдаги жароҳатлардан асосан эркаклар жабрланган – бу жабрланганлар умумийсонининг 92 фоизини ташкил этади.\nЭркак жигаринингўлчамини футбол тўпи билан таққослаш мумкин. Ушбу органнинг вазифасига озиқлантирувчи моддаларни сўриш ваорганизмни токсинлардан халос этиш киради. Энг “машҳур” жигар касалликлари орасида цирроз, гепатит,аутоиммун ва генетик касалликларни ҳамда саратонни қайд этиш мумкин. Алкоголь ва кашандалик эса жигармуаммоларини янада чуқурлаштиради, холос.\nАмерика диабетлар уюшмасивакилларининг фикрича, "замонавий эркак" – бу қонидаги қанд моддаси миқдорини биладиган одамдир. Диабетгачалинган эркаклар тестостерон даражасининг тушиб кетиши ҳолатига тез-тез дуч келади. Даволанмаётган диабетбуйрак, юрак, асаб тизими, кўз касалликларига ҳамда сўқирликка олиб келади.\nЁши 50 дан ошган эркаклар, аёлларга қараганда икки баравар кўпроқ тери саратониривожланиши хавфига мойил бўлади. Нега дейсизми? Қуёш таъсири ва шифокор ҳузурига боришнинг камлиги туфайли.Онкологлар солярийлардан қочиш, кўчага чиқишдан олдин қора кўзойнак тақиш ва қуёш нурларидан ҳимоя қилувчикремдан фойдаланишни тавсия этади.


Олий таълимнинг қайси бўғинларида коррупция ҳолатлари кузатилаётгани айтилди - UzNews.uz\nДепартамент вакили ОТМни кўчириш, ётоқхонага жойлаш ва бошқа коррупциявий ҳолатларни маълум қилди.\nОлий таълим муассасаларида пора сўраш, бюджет маблағларини ўзлаштириш ўқув-таълим жараёнларининг деярли ҳар бир бўғинида қайд этилмоқда.\nКоррупциявий хавф асосан қўйидаги соҳаларда кузатилаётгани айтилди:\n- дарс соатларини тақсимлаш, ишга қабул қилиш, лавозимни ўзгартириш, таълим муассасасида ишламайдиган шахсларга, яъни “ўлик жон”ларга иш ҳақи ҳисоблаш;\n- қурилиш учун ажратилган маблағларни ўзлаштириш, канцелярия моллари учун ажратилган маблағларни таниш корхоналарга пул кўчириш йўли билан (нархлари оширилган ҳолда) сотиб олиш ва ўртадаги фарқни ҳақ сифатида олиш;\nАввалроқ, Бухоро давлат университети ўқитувчиси Ш.Қ. танишлари орқали фуқаро Г.ни мазкур университетга ўқишга киритиб қўйиши эвазига 4 000 АҚШ долларини фирибгарлик йўли билан олган вақтида ашёвий далил билан ушлангани ҳақида хабар берган эдик.